Tulai Iraq ram ih US ralkap ttuan laimi - Chinland Today Media\nTulai Iraq ram ih US ralkap ttuan laimi\nJanuary 12, 2009 7:43 am·2 comments\nPu Thawng Hu Lian thawn Hmaitonnak\n(Tulai Iraq ram ih US ralkap ttuan laimi)\nHT: Na suahnak nu le pa, na unau pawl le Laitlang ih nan umnak khua, nan su ngkua dinhmun saudeuh in in sim thei pei maw?\nTHL: Hmaisabik ah lungawithu ka sim duh. Iraq ka umlai ah U.S. ih Radio Station, Television le Journalist pawl tla in thu in sut ttheu ih annih cu maksak ah ka ruat lemlo. Asinan, atu cu mai’ Laimi News Agency pawl in hiti vekih interview in tuahmi cu keimah cun thungaipi vekin ka vun ruat aw ih ka lung a awituk.\nKei hi Zathlir khua ah ka suak ih Unu (farnu) duh umzet 7 le naupa rinsantlakzet 1 ka nei.\nKa pa cu Mang Ceu, kanu cu Sa Tin Cuai an si ih,tucu inthihsan veve zo. Ka u le 4 cu Kawlram ah an umlai, midang pawl cu U.S. ah an um. Mi in pu Hu ti’n in ko ih tlangval ka silai nan hokhaw. Dec 10, 1975 ah ka suakih Zathlir ah Phun 4 ka ong. Zathlir ka umlai ah, mi vekin leeng ka to, vate ka pel, lo ka rit ve ko.\nHT: Ziarnaklam ah ziangmi pawl na zirsuak?\nTHL: Community College ah Associate of Science (Business Administration) ka ttheh zo ih, tufang hi Georgia State University ah Political Science in kum 3- nak ka kai rerolai. 2009 kum cem zawng ahcun tlawng ka ttheh tum.\nZiang ka ttuan ding ti cu ka thei hrih lo. Asinan, tuah duhmi cu ka nei. In cawmtu ah nupi tla nei sehla ka duh, lo le cawm saktu tla nei sehla cu a tthazet ding nan.\nHT: Ziangtik kum ah USA nan rak thleng?\nTHL: September 11, 1996 ni ah kan rak thleng.\nHT: Ziangti’n USA ah nan lut?\nTHL: Vanzam kan to fam teh maw. Ke ih feh cawk ding a si ual lo. Ka lo capoh men, Ka u nu ih pasal (Theng Mawi pa) in in tawlrel sakmi a si ruangah famkim lozet in ka rel sual pang ding.\nKan hrangih harsatnak pawl famkim lo ih rel ka duh lemlo. A thiltitheimi pawl le hminthatnak pawl cu amai’ rel dingin ka khek duh sawn.\nHT: Ziangtikin USA ralkap na tuan thokih atu ah ziang dinhmun na si?\nTHL: Ralkap ka luh duhnak hi a reizet zo nan, sungkhat pawl ih duhsak lemlo ruangah ka lut lohli lo. May 18, 2002 ah Basic Combat Training (mihrek khat cun Boot Camp tin an thei) ah ka feh.\nKawl tong ka thiam ruangah le College ka rak kai zo ruangah Senkhat le hrek in kan lo thokter ding in ti nan ka duh lo. Ralkap menmen in ka thok duh ka ti ih sen nei loin ka thok .\nZiangruangahtile thil hi a niambik in ka thok dah ti hi faate ka neih len ka sim duh hai. Atu cu, Senthum (Sergeant) ka thleng.\nHT: USA ralkap tuan dingah ziangvek dinhmun lawng in a luh thei? Zirnaklam, kum le ruangrai pawl ah teh ziangvek cin an la?.\nTHL: Mi tampi in in sut ttheu. Hihi ahleice in Laimi pawl hin U.S. ralkap luh hi hartuk dingin an ruat a si hmang. U.S. hin Ralkap phun 5 an nei: U.S. Army, U.S. Air Force, U.S. Navy, U.S. Marines, le U.S. Coast Guard an si.\nHih ralkap pawl hi Regulation le Policy a dangdang cio kan nei thluh. Kei hi U.S. Army ah ka lut ih Army thu ka lo sim pei cu. Ralbawi (Officer) ttuan ding ahcun a malbik BA/Bsc neih ih, U.S. rammi si a tul. Bokhat (Second Lieutenant) ngah ni ah kum 32 hnak in nauta si a tul.\nAsinan ralkap menmen ttuan ding ahcun, permanent resident card (Green Card) neih a tul. Entrance exam. phih a tul ih cumi cu a ol na’n Mirang tong malte tal thiam lo ahcun a hardeuh men. Kum hi cu, 32 hnak ih nauta a tul ih mipa hi 5 feet (60 inches) saan a tul.\nNunau hi a cekci in ka thei fiang lo nan 4’8″ hrawng a si. Sii (Illegal Drugs) tham kan si le si lo, Physical check-up an mah in in check thluh. Ralkap tuan tluk luh ol hnatuan cu, U.S. ah a um lo ding ti’n ka ruat.\nHT: Ralkap nan tuannak ah ziangvek harsatnak nan tong dah? A nuamlam teh ziangvek tluk?\nTHL: Harnak hnakin a thatnaklam hi rel ding ka thei sawn ding. Mitampi hi training lai har an ti ih an tuar thei lo, suak saal an tamzet. Kei har ka tibikmi cu zingpit nazi 4:30 in kan tho ttheu.\nZing ihhmuzet lai ih thawh cu nuam ka ti lo caan a tam ko. Hramlak kan vahnak, thilrit phurh tivek cu Laipa hrang ahcun caw khalh phah ih khuaite bu laak hnakin a har lo. Nisa lak le khawsik lakih kan vah cu a tamzet. Puai tuah vekih thilnuam cu a si lo nan, cawn ding thil ttha tampi ka hmu.\nRalkap sungah miphun dangdang, ttong dangdang le biaknak dangdang kan um. Asinan, kan zaten U.S. hrangah lungrualzet le duhsak-awzet, run-awzet in hna kan tuan tlang. Harnak le bomnak kan ttul tikah khai¯ Kawlmi, Laimi, khai Hispanic, khai Christian pa tin in taan dah lo.\nBiaknak dangpa, phunhnam dangpa khal, ttong dang hmangpa khal khi lungrualzet in tuantlang vualvo a si tikah kan Laimi sung ahhin teh, Falam, Hakha, Tidim, Thlantlang le miphun dangdang pawl hi hivek in hnatuan tlangthei sehla tin saduh ka that.\nPakhat le pakhat, phun le hnam dangdang hmansehla, ttong dangdang, biaknak dangdang khal sisehla, Laimi tin thleidannak um lo le iksiknak um loin lungrualzet in hnatuan sehla, Lairam le Lai miphun pawl hi kan thangsozet ding tin ka zum. Zohhnik Iraq ram hi, miphun le miphun, hnamkhat le hnamkhat, Biaknak bang aw, Shia le Sunny pawl an do aw ciamco ih zosaw a tuartu? An mipi pawl in harnak an tuar sawn.\nHT: Kan Laimi hrangah USA raalkap tuan ve hi ttha na ti maw?\nTHL: Tha ka petuk lawlaw. Pupa tongfim an ti theumi: “A par na duh le, a hling khal poi hlah” an ti bangin thil ttha kan duh ahcun harsatnak cu kan tuar thei a ttul.\nHT: Na hmailam caan ah ziangtivek ih feh vivo na tum, hmailam ah kan miphun hrangih na tumtahmi pawl teh in sim thei pei maw?\nTHL: Tlawng hi kum 2009 cem hrawngah ka ttheh thei ding a bang. Tlawng ttheh in ziang ka ttuan ding cu ka thei lo nan tuah duhmi cu ka nei. U.S. State Department (Foreign Affairs) ah counselor, political adviser, foreign officer lam ttuan ka paihzet ih ka ngah thei pei maw ti’n ka ruat.\nU.S. ahcun acozah (government) hnatuan cu mipi pawl ih upat cu a si lemlo nan, khatlam ah hivek hnatuan ka ngah thei a si ahcun tuihhnu kum 5/10 sungah Kawlram lam ah US government ai-awh in hnatuan ka ngah thei.\nHT: Kan Lai mino hrangah thucah duh le simduhmi na nei maw?\nTHL: Lungawi um nasa. Laimi kan hrangih thucah thei ding cun dinhmun le sinak ka nei lo. Asinan, ka ruah daan le thil ka hmuh daan lawng ka vun lo sim pei. Midang le ramdang kan bang theinak ding kan tum a si ahcun, Kan Lai daan hi tampi kan thlengh a ttul tin ka hmu. Hitawk ka umnak ram thawn tahtthim ka duh. (ngol hmangzet na si len a hnuailam thu hi siar nawn aw hlah).\nCuih daan ka timi pawl cu, kan hnatuan daan, kan thuruah daan, kan Lai daan hrekkhat pawl an si. Laimi hi kan dunglam kum za reipi ihsin tuhmui le hreitlung, namtong hmang in lo kan thlo, lo kan vat. Vun zoh hnik, tuihsun ni tiang khal ah cumi pawl thotho kan hmang lai. Kan tthangso maw tthangso lo ti cu rel ding a um lo. Tuihnu lam kum ziangzat tiang so hitin kan umlai ding?\nMirang tong thimnak pakhat ka duh zet mi cu, “Thil na tuahbang lawnglawng na tuah asile, thil phun dangdang ka ngah ding tin ruat aw hlah” ti a si. Kan thiltuahmi, kan ruahdaan hi tampin kan thlengh a ttul ding. Laimi tampi cu, harsazet in le kan neih hmuahhmuah thawh thluh in ramdang le ramthangso kan ra thleng ih an daan thatha le an thiltuahmi thatha zir le thiam kan tum lo.\nKan Lai um-ih-um kan tum thotho. Um menmen hi thansonak a si lo ti hi an thei lo a si ke’m ka ti. Kan um kelte in zarhkhat ah nazi 40 hnatuan in mitampi cu kan hna a ngam hluihli theu. Hnatuan kan hawl khal len, hnatuan awl deuh kan ti. Milianzet pawl hi zoh hnik sehla. Zingpit mi thawh hlanah hnatuan an feh, mi hnakin hna an tuan rei. Hnatuan awlte zarhkhat ah nazi 40 ka tuan titla cu rel tlak a si lo. An ning hman a zak lo mawsi ka ti duh. Curuangah hokhaw Ngol hmangzet (Zathlir tlawn hmang) na si ahcun siar nawn hlah ka lotinak. Thu dang a um le¡¯n email in maw cakuat in maw in to ciamco thei.\nHT: Caan tampi in pek ruangah kan lungawi.\nTHL: Kei tla tampi ka lungawi.\n——-(Hruaitu Issue 181 sungta lakmi a si)…….\nMai Far Men Par le CT\nJimmy Thawng Interview\nNilar Myint “We Got Talent” ih 1st runner up le CT suhtonnak\nSnapshot Interviewed with Burmese Actress-Singer May Sweet\nKa saya pa\nVan Biak Thang says:\non January 12, 2009 at 10:55 pm\nTha tuk law law. A hmutu le a thei tu in nan simloh awkah kan nih ziang tin thlunding ttha kan theih ve thei ding.\nPu Thawng, na supaw tuk a si in ka thei, Mirang pawl nungchang (Ethics) tha tha na theih mi tampi kha rak sim vak vak aw! Kan lo uar tuk!\nBen Lyzo says:\non January 15, 2009 at 10:55 am\nPu. Hu hi a thuhla kan siar ihsin pa ruangraiu tha nawn (Hmel khal zahpi umlo tak, Falam peng diktak) asi ding a zum umih, A Video clip khal vun ret thei uhla, a zuk tal. Cun kan Lai fala pawl hrangah teh vacancy a um lai maw tivek….\nLaimi pawl hi Leitlun hmun tin/ hnatuan phunphun kan tuanzo ih, Pu. Hu hi, hnam dang pawl lakah, Laimi kan ralthatnak, rinumnak, ram le miphun kan duhdawtnak, kan thinlung thianhlim daan le mi zawnruatnak neimi miphun kan sinak langter tu si vingvo hram seh tiah….\nTlawngkhen 100 Le Pia 263 Pumsung In Phorh\nTLANGHRA DAN IH UM FALA/TLANGVAL NEI PAWL HRANG KISSENGERKAR\nMino Le Ṭhansonak - Saya J. Khum\nChin Mi Pakhat Leiphum Bomb Palpuak In Thi\nMahte Thi Dingih Sidawt Siannak Australia, Victioria Ah Siannak Pe : Ziang A Si?\nZumtu Mino leh Tattoo\nThet Mont Myint Lungkuai In Chin Ramkulh Vanzam Ṭumtual Umlo Poi A Ti\nWe are one (Falam + Hakha) Timi Concert Tuah Ding\nAustralia Ah Ni Thum Sung Rapthlak Zetin Ruah Ceen Ding\nJerusalem ih Temple Pahnihnak\nDiriam Takin A Lehrul Cu Si!\nKum Kim Lo Tlawngta Sex Vei 80 Hmanpitu Sayama Caroline Berriman\nFalam Khawpi Le Kiangkap Khawte May Thla Ihsin Meisa Ngah Ding\nFalam Ah Gallon Tingkhat Tlem Ti-inn Pali Sak Thok\nChin Mi 1300 Lenglo Mizoram Ah Tlan : AA Zo An Si?\nAustralia Senate Ah Neihbangaw Kutsihsian An Lungkim Fel\nHakha Khawthlir Ih Sualawtu Mi 6 Kai Zo; 15 Pawl Hawl Lai\nPope Francis In Rohingya Ti Lo Riai In Thusim\nNorth Korea Ralthuam Kahpuak Miin Leitlun A Hringhro\n“Leitlun Rundamtu” Suaizuk $450,312,500 in An Zuar Ngah\n2018 World Cup Thuhla Thlir Khawmnak\nJerusalem Temple Pahnihnak: Siangpahrang Cyrus Uknak\nKutdawh Media (Poverty Porn)\nArnold Schwarzenegger: A Hmunmi Thil An Um Lo\nSuu Kyi Ih Rakhine Ram Thu Le Rampi Thu Ih A Sim Mi Kimcang


Conor McGregor : MMA khawvel ihsin Ka cawl ta hrih ding - Falam Online Media\nJune 7, 2020 June 7, 2020 admin\t0 Comments Conor McGregor, MMA, UFC\nLeitlun MMA combat Sport ih mi larbik Conor McGregor cun MMA khawvel ihsin a cawl thlang thu June 7 ah a phuang.\nAsinan tu hlan khalah voihnih rori MMA ihsin ka cawl tin a rak phuang dah zo. A voikhatnak cu Nate Diaz thawn sualawding ṭum UFC 200 ah a siih a umnak ram Ireland ihsin US ram ih conference nei ding a feh peihlo ruangah UFC 200 ih tello dingin an hnukdawk ih thinheng in a ngol. April 19, 2016 ah “Nolai te ah cawl dingin thuthluknak ka tuah” tiin Twitter cahmai ah atar.\nMarch 25, 2019 khalah MMA khawvel ihsin a cawlh ding thu Twitter cahmai ah atar lala nan Jan. 18, 2020 (UFC 274) ah kir salin Donald Cerrone thawn an sualaw ih seconds 40 ah nehnak a co.\nUFC president Dana White cun tuṭum McGregor a cawlh ding thuhla ah “zohman in cumi khami thawn sualaw uh ti`n fialawkhrimnak a um lo. McGregor in ka cawl ding a ti cun cawl ko seh. Ka duh zetmi rualṭha khal a si. UFC ih hna ka ṭuan sung, i nuam/phur tertu mi malte a um. Cu pawl lakah Conor McGregor hi a telve a si” tiin mizaan ih tuahmi UFC 250 ṭhehhnu thusutnak an nei mi ah a sim.\nTulai fang hi UFC pawlkom sung ih MMA fighter hminthang ṭhenkhat cu hawlh cungcang ah an lungawi lemlo. UFC light heavyweight champion Jon Jones le Jorge Masvidal khal hlawh cungcang ih lungawilo lakah an tel ve ih Conor Mcgregor khal hlawh cungcang ruangah siding zum a um thu MMA website pakhat in a tar lang.\nConor McGregor (Kum 31) hminngai cu Conor Anthony McGregor a siih Crumlin, Dublin, Ireland ram mi a si. 2013 ihsin UFC ah a tel thok. MMA record cu 22-4-0 a siih UFC pawlkom sung, voikhat nei ih weight class dang Champion taikhap pahnih nei hmaisabik record neitu a si.\n← Lehpannak danglam Extrerm Ironing (Sport)\nTikhawlnak sungih Zawng 13 thi mi in Mipi thinphanter →


Nitin Minung 2,000 Thi - Chinland Today Media\nOctober 8, 2009 10:18 pm·0 comments\nLeitlun Ih University Tlawng Ah Asia Thang So\nLeitlunih fimthiam zirnak University tlawng tha hril nakah America khawmual ram pawlcu nasa zetin an tla niamih, Europe ram pawlleh Asia ram pawlih University tlawngpawl an tthangso thung. Nikumih leitlun University tlawng ttha hril nakah North America ram pawlih University tlawngpawl cu zaa ah 42 an hmubanih, Tuikum ah cun 36 ah an tla niam.\nHimi laiahn Europe ram pawlih University tlawng pawlcu nikumah zaa ah 36 an telbanih tuikum ah cun 39 ah an kaisang. Asia ram ih University cu nikum ah zaa ah 14 an hmuban ih tuikum ah cun 16 ah an kaisangve.\nLeitlunih University tlawng thabik ih hrilsuah miah Harvard University cu 1 nak a siih, Cambridge cu 2 nak a si. Oxford University cu 5 nakah a tla. Asia khawmual ramih sin University Of Tokyo cu zaa ah 22 nakih hril banmi a siih, University Of Hongkong khal nikum ih 26 nak kha tuikum ah cun 24 nak a ngahban ve.\nTuisunah Afghanistan ram khawpi ih Indian Embassy leh Pakistan Interior Ministry Office kiangah thihcilh bomb a puakih minung 12 an thiih, Midang 83 in hriamhma an tuar. Hi thihcilh Bomb hi Car ih phurhmi a siih a tipuak tuin Indian Embassy Compound kiangah a tipuak.\nAfghanistan Foreign Secretary, Nirupama Rao cun hi bomb puahtu cun Indian Embassy kulhnak hawi a pahbalih a bomb a tipuak ruangah Indian Embassy bomb siat an tumnak a si a ti. hriamhma tuartu lakah Indian Embassy kiltu ralkap 3 an tel. Afghanistan Interior Ministry thupuangtu cun hi bomb puakih mithi pawl 11 cu civil mi an siih, pakhat cu Palik bawi a si tiah a sim.\nTaliban Tapung pawlcun himi bomb tipuak tucu an mah an si thu an simih, Indian Embassy cu bomb an puah tummi pawl lakih an ngai pawimawh mi a si thu khal an sim. Kabul khawpi ah hin tuikum August thla ihsin bomb voi 4 a puak zoih, ram dangdang Office kiangkap ih puak an si tlangpi.\nKabul khawpi ih Indian Embassy hi kum 2008 July thla khalah Bomb ih puah asizo ih,khami ttum khalah minung 12 an thih ih midang 140 hrawngin hriamhma an rak tuarzo,Cumi hlante khalah himi Embassy hi Bomb ih rakpuah thotho a siih, minung 41 an thi ih midang 147 in hriamhma an raktuarzo.\nAfghanistan ramih Cozah hnget khoh a um theinak dingah India hin theihtawp suah in na ttanpi ve ih, sumpai bawmtam bik 5 nakih telban ve a si, India hin Afghanistan ramih Tapung pawl donak dingah Afghanistan Cozah cu dollar Billion 1 leh Million 26 a bawmzo.\nTui dinhmun ah leitlun ah thahrum suah ih buainak ruangah nitin minung 2,000 an thi ringring tlukih ruah a si tiah Oxfam cun a sim. Oxfam Excutive Director, Jeremy Hobbs cun thahrum hmangih buainak suak titawp dingin leitlun ram hruaitu pawlin theihtawp suahih an ruahnak leh an thilti theinak an hman a ttul a si a ti.\nOxfam thusuah miin a tarlang nakah kum 2006 ihsin ram dangdang hruaitun pawlcun thahrum suahih buainak timal dingih ttanlak an tumnak thu an simzo nan, Politics leh thil dangdang buainak ruangah a reh thei cuanglo ih kum 2006 ihsin tutiangah thahrum hmangih buainak suak ruangah minung Million 2 leh 1,00,000 an thitiah a tarlang.\nLeitlun Ah Muslim Tam\nLeitlunih biaknak sakhua zingzoi tu Pew Forum On Religion and Public Life cun leitlunih biaknak sakhua thluntu neitambik cu Muslim an si tiah a tarlang. Leitlun pumpi ah Muslim biaknak sakhua thluntu minung Billion 1 leh Million 57 hrawng an umih, Himi sungah 60% cu Asia khawmual ih um an siih, 20% cu Middle East leh North Africa ramih um an si.\nPew Forum On Religion and Public Life cun hi an thusuah mihi ram 232 sungih sin kum 3 sung an zinzoi mi a siih, Lebanon hnakin German ramah Muslim an tamih, Jordan leh Libya hnakin Russia ah Muslim an an tamsawn tiah a tarlang.\nIndia Vanzam A Tla\nUS In Kil Him Awk Nak Tha Nei


Pathian thawn sualawk rero ti mi cu thlacam nak hrangih thil ttha June 10, 2020 | Radio Veritas Asia\nPope Francis in, tlawng kai ni 3 tin ten mipi pawl a ton ttheu nakah thlacam nak thawn pehpar aw in a Pathian thu zirh nak ah Genesis sung ih Jacob le Pathian an do awk nak thu a sim.\nMai si nak\nPope Francis in Jacob cu Pathian ih pek mi a (talent tha bik—thluahsuah ) a si mi fim thiam nak cu ttha zetih hmang thiam tu le a duh thusam / a sun mang khal cang ding rori in fimkhur zet ih hmang thiam tu a si. Cu cu MAH TE ZUAM NAK ti-in kan ko thei .\nBible ih in sim vek a si le Jacob le a U pa Esau ih pawlkop awknak hi cu a thok ih sin an rak harsa zet. Pa khat le pa khat an engawk nak le an ngaih awk lo nak khal cem ni a nei dah lo. Jacob cu a Pa Isac hnenih fapa Upa ih roco ding mi “ thluahsuah” cu thinlung zeilo bum nak hmang in a cui roco ding mi cu a rak dong. Hi mi cu mi-zeilo pa ih thil ti thei zia a lang nak hi asi. Jacob a nun nak lamhma tluang ding in a mai ruah nak phun phun hmang in thil a ti thei. A U le pawl hnen ih sin tlan hlo dingih fial asi lai hman ah a mah le mah thapek aw in le tthit awknak thukam hman tuah thei ding in a rak ti thei tu asi. A si nan pa khat te a sam mi a um tin Pope in a sim. Cu le ni khat cu inn ih sin kawh nak au aw a thei ih, a u le pawl um nak hmun an suah nak khuahlun pi cu pan dingin tim a tuah.\n( Pathian thawn buanawk nak)\nCu ti ih inn lam a kir sal lai fang ah mangbang ai hal in a col ih ziang mi si pei ka hnen ah thleng ding. Zo si pei i rak caang tu ding ti-ih a ruah rero lai fangah, a hmuh dah lo mi mi pakhat cu hmakhat ten a rung lang ih cu mi thawn an sual aw ciamco. Pope Francis in Pathian thuzirh nak ca-uk sung ta la in zirh le sim fiang nak a pek mi cu; thlarau ral ka neh thei nak ding le hlawhtlin nak ngah thei ding ah cun a ttul bik mi cu “Thlacam nak” a si ti hi Pawlpi in tui sun ni tiangah ttha te thlun ding le tuah ding ih in zirh mi a si tin a sim.\nCu ti ih zanvar te cui milai pa thawn ansualawk hnu ah , Jacob cu a ral pa ih adung lam a zaang thahri a thawi ngah nak hmuar naa khal cu a tuar . A hung that deuh hnu ah, nang cu zo na si tin Jacob cun a sut hnu ah hi tin a sim, tui sin thok in Jacob ti ih koh na si nawn lo ding Israel tin koh na si ding tin a ti. Ziang ah ti le Pathian le minung thawn sual awk nak ih sin neh nak na ngah ruang ah a si. Zo a si ti a hmin cu a sim duh lo nan Jacob par ah thluasuah nak a pek. Jacob cu Pathian thawn hmai ton ro ri in kan tong aw ti a thei fiang tin Pope in a sim.\nThlacam nak hrangih tah tthim nak\nPope in hi tin a sim ; Pathian thawn sual aw re ro ti mi cu thutak ih Thlacam ti nak a si. Jacob nun sung hmuahhmuah a mai zuam nak lawng ih hlawhtlin nak ngah thei ringring tu pa cu ttih le khur in um ih thi thei mi na si ti ralrin nak pek a tuar . Jacob cu voikhat te lawng Pathian hmai ah ziang hman lo thanau mi a si nak a lang. Pathian ih kam mi ram sung lut ding ah hriamhma le harsat beidong nak tam pi a tong ko nan, thinlung thar thawn cui ram nuam cu luh thei nak Thluahsuah cu a ngah thei asi tin Pope in a sim a si.\nKan ni khal cu-vek thotho in, Pathian thawn thim nak can ih hmuh awk caan a um, kan nun ah harsat nak, thim sung ih um caan, sual nak thawn kan khah caan, ziang hman thei thiam lo ih um can tam pi kan nei theu. kan mah te lawng kan um can ah kan thanau nak kan hmu thiam ih Pathian khal in in um pi ve ti tla kan thei thei.\nA si nan , a ngai ngai ih kan ti a si le thim nak ton tik ah ttih a tul lo. Ziang ah ti le Pathian in kan nun sung ih man nei bik ih kan neih ding mi hmin thar in pe ding . Cun a mah Pathian pan duh nak ruang ih mah le mah nun thlengawk duh nak nei tu pawl hrang ih a tumtah cia mi thluah suah khal cu in hlan ve ding tin Pope in a sim.


THEIHNAK, ZUMNAK, NUN - Hre Mang\nWELCOME TO MY PAGE > Theology > \nTHEIHNAK, ZUMNAK, NUN\nTlamtling thurin zirhnak (sound doctrine) cu theihnak, zumnak, le nun ah a lang. Zumnak thu sim tikah fimkhur a tul zet. Leitlun biak thuanthunung kan zoh asile, Bible vekin cuai thlai tikah, biaknak lam fehsual pawl hmuahhmuah in anmai fehsualnak (zumnak) a thlunlo tu pawl khi fehsual vekin an hmu theh. Mi zokhal anmai zumnak cu dikbik le thianghlim bik vekin an ruat cio fawn. America ramih Reformed Baptish pastor pakhat in hitin a sim dah, “Piangthar kawhhran ti aw pawl khal, kan zaten fehsualnak kan nei theh. Asinan, thihnak tlak khawp fehsual an um. Cu pawl cu unau vekin kan zoh thei lo, leitlun mi vekin kan zoh ding mi an si. Culo hmuahhmuah, thihnak tlaklo fehsual tu pawl, theihnak le nun famkim lo, tlaksam nak ruangah fehsualnak cu kan zate in kan neih theh vekin khat le khat Zesu Khrih ah unau pumkhat vekin kan duhdawt awk thei a tul asi” a ti.\nDungthluntu Paul in “For we know partially and we prophesy partially” (Ziangah tile thiamnak laksawng kan ngahmi le profet thusim thiamnak kan comi pawl hi a ṭhen a hrekte lawng an si) a ti, I Kor. 13:9. Mi zo khalin zianghmuahhmuah thei thluh, palhnak nei lo vekin a sim awk asile, a mah le mah a theih awk nak cu Bible in ziangvek asi ti a simmi thawn a bang aw lo tinak asi.\nTheihnak in vanram kaitheih asilo, asinan vanram kainak kailawn zawh thei dingin thutak theih ihsin a ra mi zumnak a tul. Zumnak in thiamcoter kan si ih zumnak cu theihnak in a ra mi asivekin zumnak nung, rundam zumnak rak ratpi tu “theihnak” timi cu ziang vek theih nak asi pei? Rome 10: 17, “Curuangah zumnak cu thuthang theihnak ihsin a ra ih thuthang cu Khrih kan phuannak ihsin a ra” ati. Hitawk ah a fiang zetmi cu zumnak nung rak ratpi tu theihnak cu “Zesu Khrih ih thuthangtha theihnak ihsin a ra mi asi” ti a fiang. Asile, mi pakhat in Bible cu a thawkin a cemtiang asiar theh tikah, cui “theihnak” rundamnak rat pitu theihnak cu a nei maw?. Mahatma Ghandhi khalin Khristian Bible cu voithum a siarsuak asi tiah cangan tu in an ngan. Campaign le crusade ah voi tampi feh ih Zesu Khrih thuthangtha ngai rero na cingin ziangruangah zumnak nung ratpitu theihnak an nei lo?\nMark 4:11, “Zesuh in, “Pathian Uknak thuthup cu nan hnenah pek a si zo. Sikhalsehla lenglamih a ummi pawl cu tahṭhimnak lawng in sim an si; 12 curuangah, ‘An zoh rero ding nain an hmu lo ding; An ngai rero ding nain an thei thei lo ding. Ziangah tile an hmuh thei ih an theih thei ahcun, Pathian hnenah an kir ding ih Ngaithiam an si ding,’ tiah a ti.” Ziangruangah Israel miphun, biaknak lam hruaitu, Farasi, Moses dan thiammle thei nal dekdek, Jerusalem biak inn pi ah thusim ringring tu, thawi nak pe ringring tu, Messiah a ra cingding asi ti ah a rak sim rerotu, a rak hngak ringring tu pawl in Messiah cu leitlun ah a rat taktak tikah an theih lo? Ziangruangah an theihnak in zumnak nung a hring suak lo? Zesu cu an mit in an hmu ih a thusimmi an hna in an thei. Asinan, an sungah zumnak nung a um lo. Ziangruangah? Pathian an zum maw, an zum: an zum ih sabath an ul ringring, thawinak an pe ringring. A ra lai dingmi Messiah cu an rak hngak ringring.\nI Kor 2: 8-10, “Hi leilung a uktu pawl zohman in cuih fimnak cu an thei lo. An rak thei sisehla sunloihmi Bawipa cu thinglamtah parah an rak that lo ding. 9Asinain Ca Thianghlim in, “Milai zohman in an hmuh\ndah lomi, Zohman in an theih dah lomi, A cangthei ding tiah zohman in an ruah dah lomi, Cumi cekci cu Pathian in Amah a duhdawtu hrangah A tumtahmi a si,” a ti.(2:9: Isai 64:4)10Cuih a thuthup cu Pathian in kan hnenah a Thlarau in a phuang. Ziangtin a si tile Thlarau in ziang hmuahhmuah kha a hawlsuak ih Pathian ih tumtahmi thuk bik hman a pur ngah a si.”\nAsile tui theihnak timi cu ziangsaw asi? Bible siar tam, theitam, degree ngah tam asi maw? Biak inn tumpipi ah thlacamnak le biaknak raithawinak ihsin ngah mi asi maw? Asilole, mah rori in simthiam, relthiam, ngan thiamnak asi maw? Mi el thiamnak asimaw? Ruatthiamnak theh asi maw? A SI LO.\nI Kor 2: 13-14, Curuangah Thlarau a neimi pawl hnenih thlarau lam thudik kan simfiang tikah milai fimnakih zirhmi ṭongkam hmangin kan sim lo. Thlarau ih zirhmi ṭongkam kan hmang a si. 14Thlarau minung a si lomi pawl cun Pathian Thlarau hnen ihsin a rami laksawng cu an co thei lo; a theih khal an thei thei lo. Ziangah tile cuih laksawng pawlih sunlawizia cu thlarau thinlung lawngih theih theimi a si ih cumicu annih hrangah cun aat-hna a si.\nCuruangah, zumnak nung rattpitu (“zumnak cu theihnak in a ra”) tu theihnak cu Pathian Thlarau ih theihternak asi ti a fiang. Curualrualin milai sunglam ah tisa thinlungih theihnak si loin Pathian Thlarau in a theihter mi, vanlam thlarau theihfiang theinak a sunglam ah a um ti a fiang fawn.\nCui theihnak cu Semtirnak 4:1 ah a simmi, “Adam in a nupi Evi cu a thei, cutin fa a rai” a tivekin sunglam nun, thlarau pawl-awknak, Pathian Thlarau in a thi mi milai thlarau cu a nunter, thutak theihtheinak a pek rualrual in milai thlarau in rundamnak thutak a hna-kua ihsin a lut mi cu a theihfiang thei nak asi. Cui theihnak cun zumnak nung, rundam-zumnak a ratpi.\n#1. Voikaht cu, Mandalay lamzin parah mi pakhat a farual cawmnak ding hrangah kutdawh in kum 30 sung mithmaisia zetin rawlkhawngin a to rero. Leilunpi parah America a um le um lo hman theilo, mirangtong kamkhat hman thei lo, cupa hnenah American tourist pa in US dollar 3 million check in nganmi le kawlram tangka fangkhat a kut in a kengih khuimi na duhsawn tiah a hril ter. Kutdawh pa cun cahnah men hnakin tangka ka duh sawn asi ih kawl tangka fangkhat a hril. US $ 3 million, an insang farual thawn an damsung ei cawk lo laksawng American pa in a pek asi ti thei sehla, ziangti lam hman in a el dah lo ding. Bible siar rero na cingin, Pathian thuthangtha ngai rero na cingin Pathiang zangfah lainatnak ruangah alak in pekmi rundamnak cu ziangruangah an co hlang lo? Rundam, vanram kai ding duh ah an suk a so ah an vak an tawi, sumseng in an hawl, Bible an siar, an zir, ziangruangah rumdamnak an co lo? An thei lo, theihtheinak an nei lo.\nHi tahtthimnak cu Pathian in rundamnak laksawng in pekmi cu leitlun mi in an duh lo ih leitlun nun an hril sawn asi ti mi thawn tahtthim tikah tahtthim tlak asi lo.\n#2. Voikhat cu Bawi Zesu kha Galili khua ah a feh. Mithi thlansungah ni 7 sung a thihnak asi zo mi a rak um. A taksa cu a tawih theh ih lungin a ei rero zo. Zesu in hitin thu a pek, “Mithi pa, tho aw, thu ka lo pek” a ti. Cutikah mithi pa cu a tho in thlan sungah a to ringring. Cule, thih ka duhsawn ati ih thlansung ihsin a suak duh lo. Cucu thil um dah lo, le um thei lo mi asi.\nMilai zokhal, thihnak ihsin nunter sal mi in thih hril sawn an um dah lo. Arsa le ek kha cabuai par ah ret aw la ei dingah na hril ter ahcun vok in ek a hril dingih milai in arsa a hril ding. Sizung um na cingin damtu lo an um lo. Biak inn ah khawm aw ringring cingin vanram hril loin helram hril sawn timi a um thei lo. Pharnat nei na cingin dam duh lo an um lo. Hell ram le vanram lamzin fiangzet in theih ter zomi hellram hril sawn an um dah pei maw? A hmailam ah sankhuk hrem hmun le sankhuk Pathian insang sungtel sinak lamzin hril ding pahnih ka nei asi ti thei nacing in hellram hremhmun hril sawn an um dah kei maw? Asile, ziangruangah milai tampi hellraman an tla ding?\nMi tampi in Bible an siar rero nan ziangruangah an piangthar lo, zumnaknung an nei lo, ziangruangah an nun a thleng aw cuang lo? An mit in an zoh ih Bible an siar, an hna sungah thuthangtha simmi a lut. Zohman el neh thei lo ding khawp in an thei. Asinan zumnak nung ratpitu theihnak an nei lo. Leitlun thuanthu vekin Zesu thu cu an thei. An sunglamah a nungmi a um lo. Pathian in leilung sersiam hlan ihsin Amai lunghmui zawngin a rak tiamtuah cia vekin Zesu Khrih ah a duhdawt zangfah lainak nak a langter mi thutak, Zesu Khrih tel loin milai canpual cu hellram ah sankhuk in hrem hmun tuar ding thutak, khros parah rundamnak tlennak thutak, satan in sersiamtu Pathian nung a dodal nak, helram le van ram thu, hi thutak a thei fiangtu, Thlarau Thianghlim in a fiang ter mi theihnak ihsin zumnak nung, rundam-zumnak a suak sawn mi asi.\nCuruangah, zumnak nung, rundam-zumnak nei thei dingin milai sunglam ah a nungmi thlarau a umhmai sak a atul asi.\nJohn 10:27, “Ka tuu pawl cun ka aw an thei; keimah in ka thei hai ih annih in in thlun” ati.\nJohn 6:44,” I thlahtupa in ka hnenih a kuat lo ahcun zohman ka hnenah an ra thei lo ding; cutiih ka hnenih a rami cu ni neta bikah nunnak ah ka thoter ding.”\nZiangtin Pa Pathian in Zesu Khih ih tuu rual pawl cu Khrih hnenah a rak hruai? Pa Pathian in Fapa hnenah a pekmi pawl cu ziangtin Pa in Fapa hnenah a rak hruai hai? Cawpi hnarkhih mi vekin asi maw? (By force in asi maw?) SI LO.\nJohn 3: 4a, Nikodemas in, “Ziangtin so patling cia cu hrin sal a si thei ding?\nJohn 3:6, Minung cu taksa lam cun a nu le a pa sung ihsin hrinmi a si; sikhalsehla thlarau lamah cun Thlarau ih hrinmi a si\nPhi 2:13, “.Ziangah tile amah ih tumtahmi duh dingah le nan tuahsuak dingah Pathian cu nan sungah hna a ṭuan a si.”\nLuke 24:45, “Cun an thinlung mit a vaangter ih Ca Thianghlim ih simmi kha an thei thei.”\nPathian Thalrau Thianghlim cun milai sunglam thlarau hnenah theihtheinak le duhnak a neihter asi.\nAsile, ziagngruangah Pathian Thlarau in leitlun mi zapi hnenah thutak theihtheinak le Pathian duhnak thinlung duh hiar nak a pek lo? Ti ah thusut tu an um.\nMathew 22:14, “Cuih hnuah Jesuh in, “Sawmmi cu an tam nain hriilmi an mal,” tiah a netnak ah a sim.”\nAsile, ziangruangah mi malte lawng Pathian in a hril? Ti ah thusuttu an um lala.\nRome 9: 14, Cuti a si ahcun Pathian hi a ding lo a si, kan ti pei maw? Ti hrimhrim hlah! 15Ziangah tile Moses hnenah, “Zaangfah ka duhmi parah ka zaangfah ding; zawnruahnak neih ka duhmi parah an zawn ka ruat ding,” a ti. 16Curuangah ziangtinkim ahhin minung ih duhnak le tuahnak ruangah si loin Pathian ih zaangfahnak a um ruangah a si ṭheh a si. 17Izipt ram Faro siangpahrang thu khalah Ca Thianghlim in, “Nangmah cu siangpahrang ka lo tuah ih leilung hmuahhmuah ah ka cahnak huham na langter ih ka hmin na thanternak dingah ka lo hriil a si,” a ti. 18Curuangah Pathian in a duhmi poh kha a zaangfah ih a duhmi poh kha an lung a ruhter a si.\nCumi rawngbawl nak hrangah kawhbul a neih mi asi ih rundamnak cotu ding ahcun mi zapi hrangah asi, ti tu an um lala.\nCutin Pathian Thlarau Thianghlim in thutak sungah in hring, Zesu Khrih ah Pathian fate can thei nak in pek, thutak in theihfiang ter ih cui theihnak ihsin zumnak nung a ra. .\nJohn 14: 16, “Pa hnenah ka dil ding ih nan hnenih kumkhua a um dingmi Bawmtu (Bawmtu timi hi ṭanpitu tikhal in leh a theih) dang a lo pe ding. 17Amah cu Pathian thutak a langtertu Thlarau a si. Leilung in Amah cu a hmu thei lo ih a theih thei fawn lo ruangah a pom thei lo. Sikhalsehla nannih cun nan thei, ziangah tile amah cu nan hnenah a um ih nan sungah a caam ding a si”\nCui thlarau cu Pathian fate kan sinak fiangter tu asi: Rome 8:14-16; “Pathian Thlarau ih hruaimi pawl cu Pathian ih fa an si. 15, Ziangah tile Pathian in a lo pekmi Thlarau cu salah a lo tuahtu ding Thlarau a si lo ih ṭihphang in a lo tuahtu khal a si fawn lo. Cuih Thlarau cun Pathian ih fa ah a lo canter ih Pathian hnenah, “Abba, Ka Pa,” tiih kan au theinak thazaang in petu khal cu Thlarau a si. 16 Hitiih kan au ahhin Pathian ih Thlarau in kan thlarau a pehzom ih Pathian ih fa kan sinak kha a fiangter.”\nPathian fate kan sinak cu leitlun mi in an thei lo, theihtheihnak khal an nei lo, an thei lo ti khal an thei aw lo.\nI John 3:1-2; 1Pathian kan Pa-ih in duhdawt zia hi ruathnik uh! In duhdawtnak a maksak ruangah Pathian faale tiih kawh kan si hi; cutiih in ti vekin kan si taktak. Curuangah a si hi khawvelih in theih lonak cu! Pathian khal a thei lo. 2Ka duhdawtmi pawl, atu cu Pathian faate kan si zo; a sinain ziang bangtuk kan si lai ding ti cu a fiang hrih lo. Sikhalsehla Khrih a rat tikah cun amah bangtuk kan si ding ti kan thei; ziangah tile amah a si vek cekci in kan hmu ding.\nHeb. 11:1, Zumnak neih timi cu kan ruahsanmi kan ngah tengteng ding, ti zum le kan mit ih kan hmuh thei lomi a um rori a si, ti zum khi a si. (1Now faith is the substance of things hoped for, the evidence of things not seen.KJV)\nAsile, zumnak nung ratpitu theihnak cu minung fimnak le theihnak in a ban lomi theihnak asi ti cu a fiang. Ziangah tile lei tisa mi in thlarau lam, vanlam thu a thei lo, a thei lo lawng asilo, theihtheinak a nei lo, theihtheihnak a nei l o ti khal a thei aw lo. Bible siar tamnak, zirnak, leitlun fimnakin a theihban lomi vanlam thil, thlarau thu, sankhuk thu, leilung sersiam hlan ihsin a timtuah cia mi le sankhuk thu thawn a peh tlai aw mi, Pathian Fapa, Zesu Khrih ah milai rundamnak thu asi. Cui theihnak cu milai lam ihsin a suak mi asilo lei tisa minung theihnak in a thei ban lo.\nII Kor 2: 14 Thlarau minung a si lomi pawl cun Pathian Thlarau hnen ihsin a rami laksawng cu an co thei lo; a theih khal an thei thei lo. Ziangah tile cuih laksawng pawlih sunlawizia cu thlarau thinlung lawngih theih theimi a si ih cumicu annih hrangah cun aat-hna a si.\nCuruangah asile, Bible siar tam le thei tam pohpoh an piangthar thei lo. An theih tam poh le an porh aw menmen. Degree an ngah tam poh le an au a por menmen, milai thiehnak cu milai porh awknak lawng a hring.\nPathian Thlarau in thuthak a theihter mi theihnak lawngin zumnak nung a ratpi (Zumnak cu theihnak in a ra).\nI Kor. 8 1b-3; Sikhalsehla cubangtuk theihnak cun mi a puarthauter ih duhdawtnak cun mi a tungding a si. 2Ka thei ve ko, a titu poh in a theih dingmi zat in a thei dah lo. 3Asinain Pathian a duhtu cu Pathian in a thei a si.\nCuhnakin Pathian in thinlungthar a pek mi, an thlarau a sersiamthar mi, a hrinthar mi, Pathian ih ta, Pathian ih fale pawl cun Pathian ih aw, Bible sungah ngan mi siseh Thlarau Thianghlim ih theihternak aw siseh an thei asi. Cu theihnak cun zumnak a ratpi.\nEzekiel 26:36, Thinlung thar le nunnak thar ka lo pe ding. Lungto bangih a hak mi nan thinlung cu ka la ding ih thinlung neemte ka lo pe ding.\nPathian fa le pawl cu thlarau ih hrin mi an si.\nJohn 3:6, Minung cu taksa lam cun a nu le a pa sung ihsin hrinmi a si; sikhalsehla thlarau lamah cun Thlarau ih hrinmi a si.\nJohn 1:13, Pathian ih faate an cannak cu leilung daan, minung ih thi le sa in hrinmi in a si lo; Pathian amah rori kha an Pa a si.\nI Pet. 1:23, 23A nungmi le kumkhua in a hmunmi Pathian ih ṭongkam thawngin hrintharmi nan si zo; a thi theimi nu le pa-ih faate nan si nawn lo, a thi thei lomi ih faate nan si zo.\nCun asile, “zumnak cu theihnak in a ra” ati vekin cui “theihnak” cu leitlun milai fimnak zirnak thuthan awknak ihsin theihnak menmen asilo. Mailai lam zirnak le theihnakin zumnak nung, rundam-zumnak a ratpi i lo ti cu a fiang asi. Khatlam zawngin an sim asile, milai in zumnak nung, rundam-zumnak a neih theinak cu Pathian zangfahnak hnatuan asi. Tongdang in sim asile “Pathian laksawng asi” (Eph.2:8). Cui Pathian laksawng cu Pa Pathian in in pek tikah, American tourist pa in kawl kutdawtpa hnenah US $ 3 million check le kawl tangka KS.1 a pek vek si loin,Thlarau Thianghlim in theihfiangternak, hngat aw ngam dingin duhnak khal in neihter fawn. Mi zokhal, kumkhua nunnak le hellram cu a hmaiah an ret sak tikah Thlarau Thianghlim theihfiang ter nak in theih nak a nei mi cun hellram a hril dah lo lawng si loin Pathian ih duhdawt zangfahnak in a lungsungah duhnak khal a neihter asi.\nCutin asile, milai in ziangah thuthangtha kan sim rero, Pathian Thlarau in milai thinlung sungah hna a tuan theh mei lo? Ti ah thu a sut tu an um lala.\nPathian Fapa le in rundamtu kan Bawipa Zesu Khrih ih sunlawinak ttawmtu kan si vekin leitlun ah rawngbawlnak ttawmtu ah inruat hi lungawi sawn ding kan si.\nII Kor. 5:18, “Hi hmuahhmuah hi Pathian ih tuahmi an si ṭheh; a ral a si mi kannih cu Khrih thawngin Amah thawn in remter zo ih midang khal Amah thawn remter dingah ṭuanvo in pek.”\nCuruangah thi thutak a thei fiang zo tu, hellram lamzin zawh in ka feh rero laiah Pathian zangfah lainatnak in Zesu Khrih ah irundam zo asi, Pathian insang sungtel sinak pek ka si zo, pa phu lo mi Pathian zangfak lainatnak laksawng rundam nak cu ka co zo ih Pathian insang sungtel ka si zo tiah a fiang aw zo tu hrang ahcun leitlun nun hi Khrih hrangah nun lawng a tang asi.\nPhi. 1:21 Nun timi hi ziangso a si? Kei ka hrangah cun nun cu Khrih a si. Curuangah thih khal le a hlawk sinsin.\nCuticun hellram lamzin zawh rero lai ah Pathian zangfah lainat nak in vanram ticket pek mi pawl cu an lei damsung cu hellram lamzin parah khual tlawng pawl vekin an nung nawn lo.\nMi zokhalin, ziangvek zumnak thurin, doctrine, biaknak thupom, kawhhran thurin an sim an au khuang rero khal asile an leitlun nunah hellram lamzin ah khual tlawng pawl vekin annung thotho asi ahcun an simmi cu Pathian Thlarau ih theihter mi si loin milai zirnak theihnak menmen asi thei.\nKhuahlan lai ah, khua pakhat ah mi farah pa in fanu mawizet a nei. Nikhat cu siangpahrang insung hnatuantu pawl kha siangpahrang fapa hrangah nupi hawl in cui khawte ah an feh tikah cui fala nu te cu siangpahrang fapa ih nupi si dingin hamnak ah sui fau te an pek ta. An khawpi pawl cu mi farah lawnglawng an si ih sui tla an hmuh dah lo ruangah cui fala nu te ih fau cu an thei thiam lo. Cui hnu lam hrimhrim ah cui fala nu te cun an khawsung ih tlangval dang pawl cu duhnak thinlung thawn a zoh dah lo. Ziangtikah ka pasal ding, siangpahrang fapa a ra ding timi lawng sunzan ti loin a ruat ih an khawhnar a cuan. Farah zawnzaih a tuar tikah siseh an khawpi pawlin an nautat tikah siseh a poisa lo. Zianf tile a pasal dingcu zo asi ti a thei. A lungsungah a pai ih ni nikhatkhat ah ka pasal ding siangpahrang fapa tlangval mawi zet a ra dingih ira nei ding asi tiah a lungsungah a lungawi tuk.\nAsile, cawlhni tinte biak inn ka pan ringring, thawhhlawm ka pe ringring ih zumnak ka nei. Ka zumnak hi a nung maw, nung lo ziangtin ka thei thei ding? Ti ah thusut tu an um lala.\nJames 2:20 “tuah nak tel lo zumnak cu zumnak thi asi” ti fawn. Ka zumnak cu a thi maw a nung ti ziangtin ka thei thei ding? Ti ah thusut tu an um lala.\nTheih a awlte:\n#1. Pathian fate, Rundam zumnak nei tu pawl cu sual an tuah sunzawm nawn lo:\nI John 3:9-10 Pathian fa zokhal in sual a tuah rero nawn lo, ziangah tile Pathian nunzia kha thlaici bangin a sungah a um. Cule Pathian cu a Pa a si ruangah sual in a nung nawn lo 10 Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo\nThuf. 8:13a. 13 Bawipa ṭihzah cu sualnak huat khi a si.\nMai duhthlannak in sual ti thei nacingin a tuah sunzawm rero tu, siar awknak, ningzahnak zianghman nei loin sualnaka tuah sunzawm rero tu, Pathian in nun a sim dah lo mi pawl cu lenglam ihsin Pathian fate an si ti theihtheihnak ziang hman a um lo.\n#2. Pathian fate, Rundam zumnak nei tu pawl cu unau duhdawntnak an nunpi:\nJohn 13: 35, Pakhat le pakhat tlunah duhdawtnak nan neih ahcun zokhal in keimah ih dungthluntu nan si kha an lo thei ding a si,” tiah a\nI John 3:15, 15A unau a huatu cu mithat a si ih mi thattu sungah cun kumkhua nunnak a um lo ti nan thei.\nPathian ih duhdawtnak cu an sungah a nun vekin Pathian ih duhdawtnak cu zumtu nun, Pathian fale pawl nun ihsin a luang liam ding mi asi. Duhdawt titikah milai duhdawtnak vekin mai hrang thatnak tuahtu, kanmai duhzawngin a nungtu pawl lawng kan duh ih kan mai hlawknak diriamnak, lungawinak tuah tu duhdawtnak kha simmi asilo. Pathian duhdawtnak sawn cu Thlarau Thianghlim cencilhnak le lamhruainak in nunah a luangliam sawn mi asi.\nBible in duhdawtnak thu a simmi cu:\nI Kor. 13:4 -8a.\nc4, Duhdawtnak cu a thin a sau ih mi zaangfah a thiam;\nduhdawtnak cu mi a iksiik lo,\ntluang a khawng lo ih\na puarthau fawn lo.\nc5, Duhdawtnak cu nun hel-hlong in a nung lo,\namah ih zawn lawng a ruat lo,\na thin a tawi lo,\ncule tisual mi parah thinciin a nei lo.\nc6, Duhdawtnak cu thil ṭha lo parah a lung a awi lo,\na sinain thutak parah a lung a awi.\nc7Duhdawtnak cu a bei a dong dah lo;\nziangkim a zum,\nziangkim a beisei ih\nziangkim a tuar thei.\nd8, Duhdawtnak cu cem ni a nei lo.\nThuf. 10:12, 12Huatnak in remlonak a suahter, Asinain duhdawtnak in sual palhnak hmuahhmuah a ngaithiam.\nA tawizawngin Pathian mizia, duhdawtnak a sungah a lang. Pathian ih duhdawtmi a duhdawt ih Pathian ih huatmi a hua. Pathian ih nuam a timi nuam a ti ih Pathian thinhengnak ah a lung a awi lo.\n#3. John 8:31, Curuangah Jesuh in amah a zumtu pawl hnenah, “Ka thu zirhmi nan thlun ahcun keimah ih dungthluntu ngaingai nan si ding;\nJohn 14: 15, Jesuh in, “Keimah in duhdawt ahcun ka thukham pawl nan thlun ding.\nMath 7: 16 Mi ziangvek an si ti cu an tuahmi (rah) in nan thei ding. Hling kung ihsin Sabit a rah dah lo; lenhling khal in theipi a rah dah keel lo.” A tivekin an tuah mi zumnak nung nei le nei lo cu an nunrah zoh tikah theih theih asi.\nZiangrah saw Bible in nunrah, tuahnak a timi cu? Ti ah thusut tu an um lala.\nThlarau rah pawl cu:\nKal 5: 22, Sikhalsehla Thlarau ih a rahsuahmi cu\n23nunnem tangdornak le\nsuup theinak tla an si.\nCubangtuk rah umnak ahcun daan cu a ṭul nawn lo. 24Cule Jesuh Khrih ih ta a si mi pawl cun an taksa hurnak le hiarnak pawl cu thinglamtah ah an khenthat zo. 25Thlarau in nunnak in pek zo ruangah kan nunnak khal hi Thlarau amah in a uk ding a si. 26, Puarthau ding kan si lo; pakhat le pakhat thinṭeuter aw ding kan si lo; iksiik aw ding khal kan si lo.\nCutina sile ziangtin cuvek thlarau rah cu ka nunah a lang thei ve ding? V. 25Thlarau in nunnak in pek zo ruangah kan nunnak khal hi Thlarau amah in a uk ding a si.\nCutin asile, zumnak nung, rundam-zumnak timi cu milai theihnak, zirnak, le hawlnak ihsin a rami siloin Pathian zangfah lainatnak in Zesu Khrih ah rundamnak thuthangtha cu Pathian Thalrau in thuthangtha simtu maw, hmanrua hmangin, milai sunglam nunah a theihfiang ter nak ihsin a ra mi asi (Zumnak cu theihnak in a ra). Cutin thlarau lam thu, vanlam thu theihnak nak nei lo, milai thlarau cu Pathian Thlarau in Khrih thutak sungah a hrinthar, sersiamthar rualrual in milai in Pathian zangfahnak rundamnak thutak cu a thei fiangih cui theihnak ihsin zumnak cu a ra. Cutin Pathian Thalrau in milai sunglam nunah hna a tuanih a sersiamthar, hrinthar lawng si loin thutak a theihter ih Pathian duhnak thinlungthar khal a pek asi. Cui thinlungthar cun Pathian a duh ih satan a hua, thutak a duh ih sual a hua, hellram lamzin a dungtun ih Khrih dung a thlun, a sual a sir ih sual a tuah sunzawm nawn lo, thutak a pom ih a zum asi.\nCitin asile, kanmah minung lamah tuah dingtuan ding kan nei lo maw si? Nei e! Kan nunnak pumhlum hi amai ta, thisen in leizo mi kan si. Kan lei tisa nun cu khross parah khenbet asi zo ih Khrih ah nunthar in Thlarau Thianghlim lam hruai nak, uknak hnuai ah nung ding kan si.\nCutin zumnak nung neitu pawl, Pathian fate taktak pawl cu ziangtin kan theithei ti asile, Bible in a sim vekin, Pathian ih duhdawtnak an sungih a luangliam mi, Khrih ih thupek an thlunnak, sual an huatnak, le an nunrah pawl in theihtheih asi.\n2 Kor 3:18, Kannih tla cu kan zatein kan hmai puanih tuammi kan si nawn lo ruangah Bawipa ih sunlawinak hi thlalang bangin a langtertu kan si. Cuih sunlawinak cu Thlarau a si mi Bawipa hnen ihsin a rat ruangah kan nunnak hi sunglawi sinsin in le Amah bang sinsin in in thleng vivo a si.\nRom 8: 28-30, Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei. 29Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dingah a si. 30Curuangah Pathian in a thiatdan ciami pawl cu kawh khal a ko. Cule a kawhmi pawl cu thiam a coter ih a sunlawinak khal a hlawm hai a si.\nCutin Pathian ih ta kan sinak cu seal ih khen mi vekin Thlarau Thianghlim cu kan sungah a ceng ih nitin nun insim, thutak lamzin ah inhruai, inzirh, kan sung ihsin inbawm. Kan leitlun nun tuanvo pawl tuansuak thei dingin in bawm, kan sungah hna a tuana si.\nNitin in leitlun damsung, Pathian Thalrau Thianglim in Pathian fale pawl nunah Khrih hmuihmel kan bang sinsin thei nak ding ah kan leitisa mizia khawruahdan le lungput pawl cu in hlawn sak ringringih in thleng sak rero, Pathian mizia kan sungah a thanlen vivo thei nak ding hrangah catbangloin hna a tuan asi. Cui Thlarau Thianghlim hantuannak cun Thutak sungah in kaihruai ih kan nitin leitlun vanram, nehnak nun sungah lam in hruai. Khrih a ratsal tikah Pathian insungsangah a sunlawinak ttawmpi tu dingah in ruat vekin leitlun damsung Pathian le a sersiam mi rualrem nak rawngbawl dingin tuanvo pek kan si vekin kanmah sungah hna a tuantu, Pathian Thlarau Thianghlim in ziangkim a tuahsuak theh ding asi. Kanmah minung lam ahcun kan taksa, thinlung, thlarau, le kanmah thawn a pehtlai mi hmuahhmuah amai uknak hnuai ah up aw in a duh vekin Amai hmin sunlawinak hrangah inhman ding le A minung pawl hnenah Amah le Amah kanmah sung ihsin a phuansuah awk ding hi kannih A fale leitlun nun sungah kan ruahsan mi asi. Kanmah lam ahcun sankhuk in kan tuah dingmi Amah sunlawih, thangthat le cawimawi hi kan nitin nun asi ih Bawipa ah kan lungawinak cu kan cahnak asi. Pathian hmin thangthat si ko seh!


Minung thinlung pu lo Palik Sual maktara khal an rak um ko…… - Falam Online Media\nJune 27, 2020 admin\t0 Comments crime, US thuthang\nMidum George Floyd thihnak in a puakkuai termi US ram ih vun rong thleidan dodalnak, a dik lomi thuṭhennak pawl remṭhat dilnak le palik thunei sinak hmangsual in cangvai ṭheutu palik dodalnak pawl cu pehzom vivo a siih, US cozah le palik lam khalin an hmai baltertu cozah hnaṭuan pawl thianfainak an nei rero ih, tukhalah midum thatṭheh duhtu le midum pawl hrem cak zettu palik 3 cu hnaṭuan ihsin banter an si.\nAn pathum in Wilmington, North Carolina palik an siih, US cozah in tlakhat voikhat a check ṭheu mi palik motor sung ih retmi camera (dashcam) audit an tuah nakih hmuhsuak mi a siih, an pathum in midum an huat zia, hrem an cak zia le that ṭheh an duh thu an rel lai cu palik motor sung ih camera in a rak zuk ngah ṭheh.\nAn pathum in midum that an duh thu an rel lai fangah Officer Michael “Kevin” Piner motor sung ih camera cu a rak nung pang ih amah, a hnaṭuanpi Cpl. Jesse Moore le Officer James “Brian” Gilmore ih ṭong mi hmuahhmuah a rak record ṭheh.\nJune 4 ah palik motor ih bun mi dashcam audit nak an neiih ṭong borhhlawh, n-cafang hmangin midum that an hiar thu, vung rong thleidannak ruangih rampi a buai khalle midum pawl thatṭheh dingin an man zo thu, Officer Michael “Kevin” Piner in ramsung buainak suak tikih midum pawl kapnak dingih assault rifle lei a fial thu, map sung ihsin midum pawl hrutfai ṭheh dingin US ramsung ah buainak a suak tengteng ṭul thu” an rel lai pawl cu dashcam in a zuk ngah ih audit neitu Wilmington PD Sgt. Heflin in a hmusuak ṭheh.\nCulawng siloin an hnaṭuanpi midum palik bawi pawl hmuhsuam, hnihsuaksai nakih an hmang lai, Pathian in midum pawl hrangah hell ram special in a tuahsak thu tvp khal an rel ih an ṭong mi hmuahhmuah cu dashcam in a rak record ngah ṭheh.\nAn pathum in Wilmington Police Department ah kum 20 luan hnaṭuan zomi an siih an mah vekih lungput ṭhalo, vun rong thleidan thinlung nei le palik sinak hmangsual dang khal hawl vivo in zingzoinak an nei vivo ding thu Wilmington Police Department hotu cun a sim a si.\nHnimsin: Wilmington Police Department report kimcang ih na siar duh le hinah hmet Wilmington Police Department REPORT\n← Sahara Nelrawn thlisia ‘Godzilla Dust Storm’ in US ram nuai ding\nIndia in ramsung mina pawl hrang ah Caku hmang in Ihkhun tuahsuak →


Chin Kum Thar China Ram Macau Ah Tluangten Hmang - Chinland Today Media\nOctober 20, 2014 1:37 pm·0 comments\nMacau, China ram ih um Chin mi pawl cun October 19, 2014 ah Chin Christian Fellowship (CCF) ih kaihhruainak in Fanger puai cu hlunghlai zetin an hmang tiin Chinland Today cun thu kan dong.\nPathian biak khawmnak neih a si hnu ah Fanger puai cu pawlkomawknak lehpannak le khat le khat nelawknak thawn an hmang. ‘Aliamcia kum 2 hrawng lawngin Macau ah Chin mi kan um thok ih mi kan pung zet thlang. Hmunkhat te ih hivek ih um khawm hi a sunglawi kan ti hleiah kan hmai khal a hngal phah zet.’ tiin Salai Thian Lian Ce cun a sim.\n“Tuițum Chin Kum Thar kan hman hi nuam kan ti in kan hlunghlai zet. mipum 70 lenglo kan suak thei. Kan lai suandan ten rawl khal suangin kilkhawm a siih nuam kan ti in a sunglawi kan ti tuk. Atu pawlkom kan dinnak thlali sung a lut fang lawng a si hleiah pawlkom tivek ih mi hruaitu si dah lo tete kan si tikah baibahnak cu tampi a um ko. A suak thei dah tuk lo tete khal an ra suak thei ih kan nuam tlang nasa” tiin puai ih ei-in le khokheng lam țuanvo latu Mai Tharte cun Chinland Today hnenah a sim.\nZing khawmnak ah Salai Henry Siang in Chin Kum Thar thuhla, hlan kan pipu pawlih rak hmandan thuanthu tawi simnak a neih thu, lehpannak ah Mai thiante le Salai Henry Siang in an hoha ih an nuam lang zet thu khal Mai Tharte cun a sim bet.\nKansas Chin Christian Church Pawlin Chin Pastor 12 Bawm


Zohthimtlak Dr. Haw Te – Meifar\nZohthimtlak Dr. Haw Te\nAugust 13, 2021 admin Lawrkhawm 0\nFalam Pawlpi Mino Yangon Volunteer kiangah um in nikhat hnu nikhat, zing in zan tiang dam lo pawl a tuamhlawm rero. Laimi in Sii thiam tampi kan neihmi lakah Dr. Haw Te hi zohthimtlak pakhat cu a si.\nMyanmar ram cu Covid-19 natsia in a nuai ciamco ih dawr tampi an khar, sibawi tampi in an hna an colhsan hrih ih siizung ṭhenkhat khal an khar.\nCuvek lakah Dr. Hawte cu amah rori fehsuak in damlo pawl inn ah ava tuamhlawm. Dr. Tha Za Haw Cin cu Pu Za Kulh Luai le Pi Sui Cung tei fanu a si ih University Of Medicine 1, Yangon ah siivai lam a zirsuak. Yangon ah um in Green Cross Hospital ah hna a ṭuan, laitlang an khua cu Tlauhmun a si.\nHeli Lal Remte in “Thihnak le nunnak kar lakah, dam lo pawl inn sangih, luhcilh ngam tu Dr. Hawte. Kan mi le sa dam lo in an um ruangah, siizung, siikhan tin in, tulai fangah, mina tin kim an zoh ngam lo.\nCui laiah kan laicin Pu Za Kulh Luai le Pi Sui Cung ih fanu Dr. Haw te cun! Nunnak thap ngam in mipi hrangah a pumpe aw hi, uar a um in upat sunlawihnak kan pek a si.\nFalam Rescue Team, Yangon thawn tuantlang dingin, kan ti awk veten, call-tu kan nei hngal ih, Mizan sun lamah Hlegu ah siseh, Tui sunah Hmawbi, Insein, N. Dagon ah sunvui in minaa a zoh. Hi bang ih a pekawknak zarah minaa pawl in damnak hmu cio hram sehla. Amah khal Pathian in malsawm sinsin seh tiah sunglawi upatnak kan hlan a si” tin a tarlang.\nAccept NUG ၊ Reject Military Hmangtu Cu Ralkap In Kaih An Tum Hnu Ihsin Hmangtu An Tam Deuhdeuh, 2 Million Lenglo An Um Zo\nCDM Tuah Police Bawi Cu A Relhnak Hmun Ah Damlo In A Thi


UN in 2030 kum ah farahhnak paai tuhin tumtahhnak 17 relcat zo | www.zanniat.info\n723 Laivum Thuthang\t5 years ago Web Admin 0\nSeptember 25, 2015 nia ah United Nations Sustainable Development Summit tiin ko hnak UNO in meeting 2030 kum ah ah bawn suak teek tuhin thulu 17 relcat ai 17 Sustainable Development Goals (SDDs) tiin ko ii. He tawkdunhnak in a relcathnak 17-te tu:\nFarah umh tuh lo\nRikaam umh tuh lo\nKhangso thilhnak fimthiamhnak zir tuh\nPasal Nupang bangran tuh\nTi dingpha le cianghlimhnak\nMaisa ciang baai niu ah ngah thil tuh\nNaper pha le sumpaihnak khangso tuh\nCetzung, thilthar bawnhnak le mipui ca lampui le inn pha bawn tuh\nBangran lo hnak niam ruai tuh\nMah niu in kilkhawldun thilhnak mipui konghoidunhnak le khuapui din suak tuh\nPervo nai thil bawntu le a hmangtu\nTipui hnia ah nunhnak\nLailung vum ah nunhnak\nRemhnak le dikhnak thawn pawlkom cak din suak tuh\nTumtahhnakte ca tel tlanghnak\nUN in tunhlan ah Millennium Development Goals (MDGs) a bawn zo hnak vum ah tunahi SDGs heh a bawnhnak ii. MDGs heh 2000 kum ah UN in hmang pan ai farahhnak, rikaamhnak, uurhnak, nupang-pasal dinhmun banglohnak le ti ding pha ngahnak tuh le hiangcingkim cianghlimhnak tuhin roh ngaiin zuam pan awng ii.\nTun kum panin 2030 kum song ah laivum ah farahhnak paai ruai tuh, mi rikaam umh tuh lo le laivum nikhua danglamhnak tawlrel tlang tuhhnak te pawl heh thil thupui ber song ah tel ii.\nTumtahhnak 17 heh UNDP (United Nations Development Project) thawn pehzom sek ai UNDP in a per hnak ber mah niu in kilkhawldun thil in khangsohnak, remhnak, nikhua le siattawk lam siikhnak te thawn a pehzom liang ii.


Duhlonak Langtertu Hruaitu Pawl Thuthennak Ah An Lut - Chinland Today Media\nDecember 4, 2012 11:20 pm·0 comments\nKan ram thuthennak ah copper khur ih duhlonak langtertu pawlih hruaitu mi pariat cu kan dung Tlawngkai Nihnihni, Dec 2, 12 ni, ah zungah ko in thu an sit. Duhlonak langternak ih Hruaitu Moe Thwe thawn mi pariat an tel in rampi dodal dingin daan loin midang forhnak thuhla in an sit tiin duhlonak langtertu lakih pakhat cun a sim.\nPalik pawl cun midang pahnih an kaibet duh hrih thu an sim. Himi in atu acozah thar in duhlonak langternak thawn pehpar in ziang vekin ahlan ralkap acozah hlun thawn an tidanzia a langter. Ramsung ih lothlotu tampi cun an loram pawl cetzung hmun dingah laak a si tiin an sim. Cucu acozah in an eel. Monywa ih saklam nitlaknak Letpadawng khur ah kan dung Tlawngkai Nili ah duhlonak langtertu pawl cu palik pawlin an then ih minung tampi cu hriamhma an pu. Cutawk ahcun Tuluk pawlih copper laihnak khur a um. Duhlotu mipi pawl lakah phungki pawl tampi an telve. Phungki 70 hrawng cu zato ah an um.\nHimi duhlonak langternak hin acozah ih loram canvo cotheinak, kiangkap kilhimnak, zalen zetih duhlonak langter theinak, sumpaiphumlutnak tum pipi lawng usapek ih ramsung mipi ziangsiarlonak pawl hmuahhmuah a khih thluh ih rampi huap ih thubuai ah a cang. Mipi tampi in cun atu tiang khalah an lung a kim thei hrih taktak lo. Acozah thar in fimkhurten remthat a tul hrihmi a si.\nAcozah Ralkap le KIA Kap Aw Sal\nLetpadaung Copper Mine Project Duhlonak Langternak Neisal\nKan Ram Acozah In Phungki Pawl Ngaithiam Dil


Duhdawtnak in Thlengh - Chinland Today Media\nApril 13, 2012 2:17 am·0 comments\nMaw Pathian, ka lo pekmi thawinak cu a kekkuaimi thinlung a si. A kekkuaimi le suarsir thinlung cu na hnong lo ding.\n– Saam 51:17\nBible Siar Ding: Saam 51:1-17\nKhrih sungih titer hramhramnak huham in A duhdawtnak cu leitlun ih thil ziangvek thawn khal an bang awk lo zia a lo theihter ding. Ca Thianghlim in cuih duhdawtnak cu “thinlung takteih duhdawtnak (sincere love)” ti’n a ko (1 Pet. 1:22). Himi in sullam thukzet a nei. Khrih huham ih kaihmi na si ruangah nangmai’ duhnak na el-awknak a si. Misual na si hrih cingin Khrih in a lo duhdawt (Rom 5:8) ih na duhdawt ding a lo dil ve. A duhdawtnak cem ni nei lo cun na dinhmun cu sunlawinak ah a lo thlengh sak. Jesuh cu Siangpahrang ih Siangpahrang, le Bawi hmuahhmuah ih Bawi a si ih a uknak cu cem ni a nei lo (Luke 1:33). Bawipa in, “A tuar ding cu keimai’ duhnak a si; a thihnak cu ngaidamnak a thlentertu thawinak a si. Cuticun a tefasin pawl a hmu ding; kum reipi a nungdam dingih amah sungin ka tumtahmi cu a kim ding,” a ti (Isa. 53:10).\nDuhdawtmi unau, ziangtluk in so a sunlawi, Khrih duhdawtnak kan neih hi! Amah vek zohman an um lo timi theihter ka lo duh. Tuni ah Amah zoh aw, maw bawmtu nei lo pawl, na nunnak a thlengh aw ding. A huham na sungah a cangvai dingih na thlengh aw ding. Misual pawl ih Pathian, bawmtu nei lo pawl ih Pathian, zaangfahnak ih khat Pathian a si. “Keimah cu na pu le na pa ih Pathian ka si” a timi hi ka duhzet (Suah 3:6). Abraham ih Pathian, Isaac ih Pathian, Jacob ih Pathian a si ih mi hmuahhmuah ih Pathian, kan Pathian a si. Jacob a ton vekin nangmah lo tong duhtu Pathian a si.\nJacob cu mibum hmang pa a rak si. A u Esau ih fa upa sinak ro a bum (Seem 25:29-34). A pu Laban ih rannung co dingin khal a bum (Seem 30:25-43). Khuavang in Jacob cu a hmang; asinan Pathian cu thangtthat in um seh! Ziangahtile Jacob in theih fiangmi thil pakhat a nei: Pathian in a thukammi a famkimter ti a thei. Bethel ah Jacob in van le lei pehtlaitu kaililawn a hmu – ih vancungmi pawl an ttum an kai a hmu (Seem 28:12). Bethel cu thlacamnak hmun a si, dinhmun thlengh awknak le van kainak hmun a si. Pathian in Jacob cu cuih hmun ah a hruai saal, mi vakvaimi a si ko nain. Pathian ih umpinak le thluasuah ngah dingin zaan ih khawvar Pathian a buan.\nPathian in Jacob a tongtham tikah tthatnak nei lo a si zia a thei aw. Vancungmi in i thlah aw a ti tikah Jacob in, “Thluasuah i peklai hlan lo ka lo thlah lo ding,” a ti (Seem 32:26). Thinlung kekkuai ih aunak aw cu Pathain in a theih sak ringring.\nThinlung kekkuai le bawmtu nei lo na si ahcun Bawipa na tong ngah ding.


Europa League - Chinland Today Media\nDecember 15, 2015 12:39 am·0 comments\nEuropa League zuamawknak hi, Champions League hnuai ciah a si ruangah club thazetzet telnak a si. Ram pakhat ih League an zuamawknak ihsin Champions League dinhmun ngahtu pawl hnuai ciah ih um (ram khat ciar covo an neihmi a bangaw lo. Hrekkhat team 3 ngah an um ih, hrekkhat cu team 1 lawng ngah khal an um) pawl le, Champions League group stage ih pathumnak ngahtu pawl an si.\nEngland club ihsin teltu pawl hi an lak ah Man U cun dinhmun tha a co ih, a lekpi dingmi hi Denmark ram club a simi FC Midtjylland a si. FC Midtjylland hi 1999 ih dinmi a si ih, kum 16 ih upa Club a si. 2014-15 season ah Danish Superliga ah pakhatnak ngah in Europa League an zuam ve. Tottenham Hotspur cu Fiorentina a ton ruangah neh thei, tla thei dinhmun a si ve. Liverpool khal German club Augsburg thawn an tonawk ruangah, neh thei, tla thei dinhmun a si ve.\nEuropa round of 32 ih tongaw pawl hi, mah le dinhmun ciarah lek thazet lawnglawng an si ruangah, Quarter Final thleng thei dinhmun neitu lawnglawng an si hai. Zohnuam zetmi an si ding.Valencia vs Rapid Vienna\nFootball Thuthang Hrekkhat Lawrkhawm\nGareth Bale Match 2 Sit Theilo Ding\nMalaga In Europa League Sit Theilo Ding


Nupi Tonglo Pawl Hrang, Dutch Wife - Chinland Today Media\nAugust 16, 2014 9:56 am·0 comments\nJapan ih Oriental Industry Company in minung nunau pitling vek minunglem an tuah. A hmin ah ‘Dutch Wife’ an ti ih, nupi ah hman theih a si. An vun pawl khal minung vek rori in tuahmi a si ih silicon in special ih tuahmi an si.\nHimi pawl cun minung nunau vekin mipa pawl hrangah an an thahnem, an hiarnak a diriamter thei, ti a si. Himi lei cun, nupi dang a tul nawn lo, ti a si. Nupi tonglo pawl hrangah cun a remcang ngaingai. An mawizet fawn ih minung dai vekin a theiaw thei. A man cu $ 2000 hrawng a si ding, ti a si. An ruh le kut-ke caang pawl khal minung vekin tuahmi an si.\nDutch Wife lei tikah an hnipuan ding khal a telcih ih adang dawr ih an hnipuan hrang va lei rero khal a tul nawn lo. An company ih cah ahcun mai duhdan mithmai le tumsen pawl sim ih cah theih a si. Ahleice in, nupi tonglo le umhar pawl hrangih tuahmi a si. (Ref: Dailymail)\nMahte Tuahttha-awsal Thei Batteries Hmusuak


Delhi ah Union Day of Burma hmang - Chinland Today Media\nDelhi ah Union Day of Burma hmang\nFebruary 12, 2009 12:23 pm·0 comments\nKum 1947 ih Kawlram in Britain lak ihsin zalennak a ngah hnu ah, Kawlram sungih um, hnam tenau pawl le a ram laili bik ih Kawl cozah thawn, hmailam can ih zalennak hmual thuk sin le nasa sawn ih fehpi a si theinak duhsan in Panglong Agreement (Panglong rualremnak thukam) timi hi rak tuah a si.\nHi Panglong Agreement an tuahnak ih sulsutu, innsungih kharkhih tuar Aung San Suu Kyi ih pa, Gen. Aung San le hnam tenau, Shan, Kachin le Chin pawl cun, Shan ram sungih um, Panglong khua ah rualremawknak hridai hi an rak khih a si.\nHi rualremawknak thukam hin, kum 1948 ih cozahpi in dan a tuahmi ah, zalennak ziktluak ngaingai a nei lo timi a pho langih hleiah, cozahpi cun hi rualremnak hri an khih ni khal, ni hminsintlak ih a ret duhlo ruangah, ramsungih um hnam tenau pawl in a cozahpi lak ihsin lungawilonak neiih, hel an rak suahnak a si.\nCui kan hruaitu tihzah tlak ngaingai pawl in, harsa zet ih zalennak an rak hmuh ih, rualremnak hri an khih ni cu New Delhi ih um Raltlan le tlan lo khal, Kawlram mi hmuahhmuah cun, sunglawi zet ih hman a si.\nNational Coalition Government of Union of Burma pawl hohanak in, Date 12th Feb’ 2009 ah, Maharaja Banquet Hall, Asalatpur, Janakpuri, New Delhi – 58 ah zinglam nazi 11:00 ihsin thok in, zalam nazi 5:30 Pm tiang hman a si. Upa le hruaitu pawl in thusimnak tawi an neiih, hnam lam (Cultural) dance khal neih a siih, kan unau Naga pawl khalin in ra sunlawih pi ve. A pungkhawmtu mipi pawl khal rilrawng ih um lo in eiin thaw zet pek an siih, hnam tin ihsin hlasaknak neih tel a si.\nKan Laimi lak ihsin Pu Tial Khal in thusimnak a nei ve ih, kan zaten kan tanrual khawm ih, hmai lam panih kan feh a tul zia le Kawl hruaitu hrekhat thawn an tawnawknak pawl khal ngai nuam zet in simnak a nei. Kan Chinlandtoday thuthang lakhawmtu khal hi hmun ah hin feh ve in hotu mallai thawn tawnawknak neiin, thuthang lakkhawmnak le thusuhnak mallai a nei.\nHi Panglong rualremnak ca an tuah laiih hmin rak ngantu pawl cu:\nSawbwas: Tawnpeng, Yawnghwei, North Hsenwi, Laika, Mong Pawn, samonghkam\nand representative of Pawnglawng. Shan people: Tin E, Kya Bu, Sao Yapa Hpa, Htun Myint, Hkun Saw, Hkun Htee\nMyitkyina: Sinwa Nawng, Zau Rip, Dinra Tang Bhamo:\nZau La, Zau Lawn, Labang Grong


Burma Ram Feh Dan Ding Part 87 - Chinland Today Media\nBurma Ram Feh Dan Ding Part 87\nDr.Than Bil Luai Hnen ih Ngennak\nDear Pu Than,\nHi thu hi tu hlan kum 3 lai ihsin ka rak ruat zovi,cule nikum ih Delhi ih nan rat hlan leh nan rat hnu ah hiti vek ih ngan ka tum nan ka lo ti buai pang ke,ti ka phan ruang ah ka ngan leh lo.Ziang mawti cun ka ngan ti na thei ko ding.Tu cu ka lo rinsan tuk ruang ah le na hnen ihsi beiseinak sang tuk ka neih ruang ah le kan mipi pawl ih thanso nak ka duh tuk ruang ah ngan lovin ka um thei lovi,ka run ngan a si.Na ngaihdan a si lo pang ah cun i ngaidam aw tiin ka lo dil hmaisa.\nTibual ih hna an tuan lai ah khan na inn ah 1981 hrawng kha a si hmang ka thleng dah ih,cutawk lai khal ah mipi hrang ih that hnem nak ding in tiin lo neih lam le tilva vulh lam ah mipi na rak kai hruai ti a tak in ka thei.Tu cu kum 32 lai a rei leh zo.Khalai hnak in kum 32 lai in na run upa nan thansonak a phun phun le mi thatnak a phun phun na run tuah ih,taksa lam thanso nak khal ah Laimi ah cun a sang bik lam na si.\nAwle,sim aw tlang law law seh la,Lairawn ih um kan Falam Laimi 60,000 lai hrang ih a phun phun ih thanso nak tuah thei tu na si ruang ah himi pawl ka run ngan ih kan mipi pawl hrang ah hi vek in in rak tuansak hram aw tiin ka lo ngen ta a si.\nNa buai zet kar lak ah thla khat ah tlai khat,nazi 7 lai te can pe in khawte 2 kawp in thu sim thei awla,thuthimnak ah tlai nazi 5 in Tahan nan suahsan ding ih,minute 20 lai maw na rei hnu ah Min Hla tla na va thleng ding.Mi 30 lai in an lo kawm ding ih cumi pawl hnen ah thanso nak a phun phun na sim ding.Agriculture lam,tenren nak lam,taimak nak lam,diknak lam,harhdamnak lam le zirnak lam tla a si ding. Na simmi a tam sawn hi an theih zomi cu a si ding nan nangmah rori ih na sim sal tikah an thinlung ah a lut deuh ding..Nangmah rori hman harsa zet ih tlawng na kai in sibawi rori na si dan vek tla na sim ding..Thu tla tampi an lo sut ding ih na sang ding.Cule tuah tlang theih ding pawl a um a si le na tawlrel sak ding.Cutawk ah sum le pai a tul ding tla a si le a khawmi pawl khal ih an suah ih tlun ah ramdang ih kan Laimi pawl hnen ah na dil sak ding.\nCumi zan nazi 8-30 lai ah zanriah nan ei ding ih cuihnu ah Aung Zua tla ah cuti vek tho tho in na zirh ding.Cule nazi 11 hrawng ah maw nan party cu Tahan ah nan tlung ding ih,nazi 12 hrawng ah cun nan itthat thei ding.Hiti in thla khat ah khaw 2,a tikcu zawng in nazi 7 na pek thei ah cun maw,kum 3 ah cun Kawlrawn ( Lairawn ) ih kan Laimi pawl cun ziang maw tiin an thanso phah nasa ding.Na tikcu pek mi cu thla khat ih ni 30 , nazi 720 lai ah 1 % lawng na pe ding nan cumi te cu a thupi nasa ding.Cuti cun kum khat ah khaw 24 lai na tuam thei ding.\nHimi tidan hi mi dang cun kan ti thei lo ding.Thu thimnak ah keimah in rel seh la.Pakhat nak ah nang cu mi rinsan,mi tihzah sibawi na si ih,na thu kan nih hnak in an lung ding.A pahnihnak ah nang cu Tahan ih um na si ih,na hna tuan dang thawn na cem thei phah.\nDr.Ro Uk ih Matu pawl a tithansonak khal an khua ah kum 30 lai um in sizung compound pawl a sak that thluh ih tlun ah Matu family pawl fawrh fialnak kum sawm tlun a sim ih ca an zuam phahih medical,engineer tlawngta tla an tam phah zet ah a cang.\nDr.Do Sian Thang in Falam ZTC compound sung ah kum 20 lai um in thansonak a tuah zawk rero tik ah cun Falam khaw titha tu bik ah a cang a si.\nKan Burma ram a farah tuk ih tlun ah kan Laimi sin sin kan hnufual tuk ih,Lairawn ih Falam pawl tithangso thei tu bik na si ruang ah himi cakuat hi ka ngan a si.\nNangmah lo rinsan le lo ngaisang tu, Pu Run


Karen Mipi Ralkap Hrui Tu Pa Nih Mual A Kan Liam Tak A Fale Kaltak In – Lai Lungrawn Post\nDecember 6, 2021 December 6, 2021 admin Myanmar News\nKaren National Liberation Army (KNLA) hotu pakhat cu November 29, 2021 ah hi leitlun harsatnak pawl suahsan in pialral ram ah mual a liam.\nZiangtin a thi, khuitawk hmun ah a thi ti cu an tarlang lo, a nupi hi naupai lai a si ih nau a nei zikte ruangah a rualpi pawlin bawmnak an dilsak.\nA fate pathum khal nauhak zet lai an si ih a ruak kiangah cun hnemtu nei loin an ṭap rero. KNLA khalin an riahsiatnak an tarlang Falam thawng zam nih a tial mi si i an mah tial ning tein ka van chiah falam holh nan thiam dih ko caah.


Kalay-Kangaw Lam Ah Ralhrang Le PDF An I Kah Ruangah Mipi Harsat Nak An Tawng – Thechinlandtoday\nKalay-Kangaw Lam Ah Ralhrang Le PDF An I Kah Ruangah Mipi Harsat Nak An Tawng\nadmin July 11, 2021 Leave a Comment on Kalay-Kangaw Lam Ah Ralhrang Le PDF An I Kah Ruangah Mipi Harsat Nak An Tawng\nKalay-Kangaw Lam Ah Ralhrang Le PDF An I Kap,Oxygen Phor Mawtaw An I Hreng.Sagaing ramthen,Kalaymyo ah a kalmi mawtaw lam hmunhnih ah nihin July 11 zinglei thawk in ralhrang le PDF i kahnak a chuah caah Kalaymyo in Oxygen phor mawtaw hna cu pungtawng-pungngian lei ah an i hreng tiah theih a si.I kahnak a chuahnak hmun hi Sagaing ramthen,Pale-Inlay lamcung le Pungtawng-pungngian pawng ah a si i,ralhrang lei in 20 leng an thi cang.Credit;The Chin Post\nRelchap;Tu zarh sungih KIA, PDF Tangrual leh Military Council Ralkap dokahawknak Kata-ah KIA leh PDF te tangrualin ni 4 sungin military council ralkap lamih Tactical commander telin ralkap 180 luan an kap that tih theih a si.\nSagaing region, Kata township-ah KIA leh People Defense Force (PDF) te leh Military council ralkap dozawknakah ralkap lamih Tactical Commander bakah ralkap dang 180 leng an thih thu tusun ah hin Sagaing PDF lam cun thu suah an tuah a si.\nKata township PDF leh KIA brigade 8, batallion 5 te hmahruainakin Military council ralkap Division 88, Kata batallion 304 leh 309 te chu Myohla khaw kiangah an kapaw tih thu tarlan a si ih. July ni 5, zan nazi 9 hrawng ah khan PDF leh KIA lam bomb kam 2 cu ralkap lamin pal puakin mi 10 tlun an thi ih, July ni 6 zing lam 8 hrawngah Kauhkwih tiva zawhih ra mi military council ralkap 100 pawl chuannak lawng (khawl hmang) 3 cu RPG-in vawi ziangmaw zat an kap ih, pahnih pilin ralkap 60 tlun an thi ih, lawng pakhat cu a tlan suak thei hram tih theih a si.\nJuly ni 7, zan nazi 10 hrawngah military council lamih tactical (Strategist) commander kaihhruai ralkap pawl cu ramri lan in pal puah bomb kam 4 lai pal puakin tactical commander telin ralkap 30 tlun an thi leh a si, tih PDF lam cun thuchhuah an tuah a si.\nJuly ni 9-ah pawh Myohla khuaah sipai jet fighter 4 leh lei lama tanpuitu pawlte nen inkahna a thleng leh a, chutah chuan sipai 50 aia tlem lo a thih bakah 70 chuangin hliam an tawk a, PDF lamah chuan 3 thiin, 3 chu chin hriat lohin an awm a ni.\nJuly ni 9 zanah Kata batallion 309 atanga Myohla lamih tanpuitu pawl Double Cab pakhat leh ke 6 nei motor pakhat te chu Pawmamyiang khua leh Kata bus terminal karlakah KPDF leh KIA tangrualin bomb hmangin an beih ruangah, ralkap 30 tlun an thi tih theih a si.\nMilitary council ralkap pawl cun Moe Ta Gyi khaw hlam, Moe Ta Lay, Auh-chi, Myohla, Hmat-tai, Namsan, Su-poh-kung khua kiang kap ah ralkap thi mi pawl ruang cu thlan khur laiin an phum ih, hriamhma tuar pawl cu lawngin an thiar suak tih thu khal PDF lam cun an thusuahah an tarlang tel a si.\nChinmi Nih Kan I Bochan Mi Rev Pakhat Kan Caan Than Cang Ee →\n← Nau Pawi Lio Minu A Thih Dan Cu Lungfak Tuk E


Mual In Liamsantu Sayakyi Van Kyi Ih Fimzirnak Le Hnațuan Dahmi Pawl – Meifar\nMual In Liamsantu Sayakyi Van Kyi Ih Fimzirnak Le Hnațuan Dahmi Pawl\nChin Community USA in 2019 Chin Person of The Year an pek tikih tarlangmi a si. 2019 hrang CCUSA ih pekmi zohthimtlakbik lawmman (person of the year) ngahtu cu Pu Van Kyi a si.\nHmin: Pu Van Kyi, Suahkum: 8.2.1929, Suahhmun: Locom khua, Falam Peng, Pa le Nu hmin: Kuang Zaal, Saw Hlai, Fimthiamnak: B.A., B.Ed. (R.U), Dip. in T.E.L.F (Cardiff, UK),\nHnaṭuan: 1956 kum ah State High School Headmaster in a ṭuan thok. A hnaṭuan kaai vingvo ih 1988 June thla in Chin State Education Officer (Admin) a ṭuan. Kum 1991 January thla in pension a feh.\nInn sungsang: A nupi: Pi Len Vel, B.Sc; BRE A fapa neihsun: Salai Phun Zam, B.A. (Hons:), M.A. (English) A ngan mi cabu tla: Baibal Thuanthu, 1995; B.B.P. Yangon, Thinlung Thlalang, 1995, B.B.P. Yangon, English-Chin Dictionary, 1959, U Kap Dun, Falam, English-Chin Dictionary, 1994, Falam Chin Literature Society, Tahan, Kalay. A Survey Report of Public Education in the Chin State (From British Time to 1990).\nXeroxed copy. Rev. E. Kyon Bill thawn in 1960 kum ah THANG TSIN MEKAZIN an din suah. (Suahtu: FBA) .Falam Laica le a Ngan Daan, 1992 FCCLS, Tahan, Kalay. UBS Bible Consultant Rev. Her Kio lam hruainak thawn in, Zanniat ṭong ih leh mi Thukam Thar (New Testament) a zoh felsal. Saam le Thufim khal a let cih. Chin (Falam) Casiar,\nRampi le Biaknak lam hnaṭuan: Myanmar Socialist Laanzin Party san, a hmaisa bik ṭum Pyituh- hluttaw Kucale (Falam) a ṭuan dah. Cun, Chin Pyine Pyituh Khonsil ṭum thumnak le ṭumlinak Pyinee Khonsil Kucale a ṭuan. Falam Baptist Church ah Vice-President tiang, Falam Baptist Association ah Advisor, Zomi Baptist Convention ah Assistant\n2009, Chin (Falam) Casiar Committee.English Learner’s English – Chin Dictionary (Translator and Editor), Lailun Foundation, Tahan, Kalay. Hmin ṭhatnak Tacik le Sunlawinak Capi ngahmi a hrekkhat pawl: Pyituh Wanhtan Kaung Tacik, Cope Literature Award (Falam Pawlpi, Yangon ih peekmi), “Falam Cali Hrihram Bun Saktu” timi capi – a petu: Falam Chin Christian Literature Society, Tahan, Kalay.\nLife Member, Myanmar Red Cross Society. Treasurer le Treasurer tla a rak ṭuan. Pension a feh hnu, Zomi Theological College (a tu ah, Chin Christian Institute of Theology, CCIT) ah Miraang ca zirhtu saya kyi kum 10 tiang a ṭuan. (#Salai Vanbawi FB)\nChin miphun fimthiamnak le calai hrangah nasa zet ih a țuantu kan pa Sayakyi Van Kyi (kum 95) cu tuizing September 16, 2021 suimilam 6:10 ah Nay Pyi Taw ah tar nat in mual in liamsan a si.\nCovid-19 Khal A Ziaum Vivo Tin Nauhak Pawl Tlawngkai Dingin An Tawlrel Sal\nDonald Trump In Arak Ngaidam Mi Hlasakthiam Cu A Piangthar, Jesuh Khrih A Cohlang


Ralkap In Rapthlak Zet Ih An Kah That Mi Pastor Ih Nupi Hnenah BCM Sangau Kawhhran In Ralnak Thilpek An Hlan – Meifar\nRalkap In Rapthlak Zet Ih An Kah That Mi Pastor Ih Nupi Hnenah BCM Sangau Kawhhran In Ralnak Thilpek An Hlan\nOctober 3, 2021 admin Lawrkhawm 0\nSeptember 18, 2021 sun ah Chinram, Thantlang khua ah ralkap pawlin inn 19 hrawng an urkang, cumi thelhmit dingih poksuak Pastor Rev. Cung Biak Hum cu ralkap pawlin an rak kap that, a kutzung an tansak ih a zungbun an la.\nA nupi le a fate 2 nauhak zet lai cu Mizoram, Sangau khua ah raltlan in an um. Sangau-II VLTF in raltlan pawl Home Quarantine-nak ih an hman mi Mizoram Presbyterian Kohhran Sangau Sunday School Hall ah an um lai.\nAn home Quarantine caan a cem zo ih Covid-19 khal an test zo, an nufaza in an him (negative). October 2, 2021 ah Baptist Church of Mizoram (BCM) Sangau Kawhhran hruaitu pawlin Pastor Rev. Cung Biak Hum ih nupi Pi Sui Ṭha Par le a fate cu Rs.10,000 in an ral.\nPi Sui Ṭha Par hi naupai lai a si ih November thla cem lamah nau anei dingih zum a si. An fate pahnih nauhak zet lai thawn innluah ding an hmu remcang hrih lo deuh ruangah Presbyterian Kawhhran Sunday School Hall Sangau ah an khuasa lai a si. (Source: Mizo Special Report)\nHimi Zanmang (7) In Na Hmailam Caan Ah Na Lian, Na Hlawhtling Ding Ti An Lo Theihter\nTlawngta Pakhat In A Fala Ih Hngawng Ah A At Ih A Thi


Pek Awknak Buai - Chinland Today Media\nPek Awknak Buai\nDecember 15, 2010 12:30 am·0 comments\nBawipai’ hmai ah tangdor in um uhla a lo khaisang ding. – Jeim 4:10\n– Amos 1-3\n– Thuphuan 6\nLemcang hminthang minu pakhat in thu an suhmi a lehnak ah, a sam mawinak hrangah kum tinte dollar a thawngthawg a hmang ih tikcu caan nazi a zaza in a cem thu a phuang aw. Sam tuah cu zongsang pakhat ah a ra cang ih a buainak cu “sam ah pek awknak,” a si thu a phuang.\nPek awknak timi cu thuneitu hnenah pakhatkhat tuahsak dingin ap awknak asilole pek awknak khi a si. Himi actress nu hi mawi a duhtuknak ah a sam kha a nunnak uktu a siter.\nHimi nu ih thuanthu hin kan thinlung ih duh hiarmi hrangih kan pek awknak thu in ruatter. A caancaan ah duhzetmi thil kan nei ih cumi ngahnak dingah ziang khal tuah dingin kan pe aw ngam maw? Upatnak ngah dingah maw, thilri neihsiah ah maw, kanmah le kanmah ah maw, rawl ei ttha ah maw, paisa ah maw, nunnomnak ah maw, ziangmi ah kan pe aw?\nPaul in, “A thu nan ngaimi cu nan bawi a si ih nannih cu a sal nan si (Rom. 6:16)” a ti. James in, “Tisa nomnak hiarnak cu nan taksa sungah cat loin an sual aw ringring” (Jeim 4:1) a ti. Paul in, “Sualnak ihsin luatter mi nan si zo ih Pathian ih sal ah nan cang zo,” (Rom. 6:22) a ti.\nBawipa ih hmai ah tangdor ih um ding (Jeim 4:10) le kan thinlung um zia in hmuh ding le kan pek awknak buainak pawl theithiam dingin in bawm aw ti’n thlacam ding kan si. – Anne Cetas\nBawipa, Nangmah ah pe aw dingin in bawm aw,\nNa dung lo thlun le na thu lo ngai dingin;\nA ttha lomi do dingin thazaang in pek aw,\nKanmhte’ thil ti daan ih tuah dingin. – Sper\nZalennak diktak cu kanmai’ duh daan hril a si lo, Pathian duh daan in tuah dingah pek awknak a si.


Hrilawknak Hrang Phuanzarh Awknak (Campaign) Nei Thok - Chinland Today Media\nHrilawknak Hrang Phuanzarh Awknak (Campaign) Nei Thok\nSeptember 27, 2010 1:02 pm·1 comment\nKawlram hrilawknak ding hrang, mipi hnenih phuanzarh awknak (campaign) cu acozah theipi ih sian a si thu Radio le TV ah ahmaisabik nak hrang puan suahnak an nei thok.\nNe Win ih Party cithlah National Unity Party pawl cun a hmasabiknak mipi hnen ih phuanzarh awknak le tlangzarh awknak cu kan dungzarh tlawngkai ninga zan TV ah phuansuah a siih, an thurelmi pawl khal zarhte ni thuthang ca ah suah asi. Ne Win hin 1962 ihsin 1988 tiang Kawlram a mai thu hmangin a rak uk.\nTui kum hrilawknak ah ramkheltu party 37 pawlin zuamawknak an nei ding tiin acozah cun a puang ih, a teltu ding party pawl in minute 15 sung ciar an party thuken le dinhram pawl rel theinak an nei ding ti khal cun caan khiah nei in siannak a pe.\nRadio ih thuthannak an neih hlan nisarih duh in dilnak ca theh luh ding a siih, an sim dingmi ca khal theh lut cih ding a si. Election Commission ih siannak le an pompi hnu lawngah an ca cu mipi hnen ah thanthei a si ding.\nNational Unity Party ih minute 15 an thupuan nak ah an party sungtuan bawmtu Khin Maung Gyi in an party thuken pawl siarnak a neiih ‘zum tlak mi le a dik zet mi hruaitu hril thiam uh’ tiin mipi pawl cu a sim.\nMyanmar In by-election Neih Ding A Țhulh\non September 28, 2010 at 8:19 am\nA va ropi ve aw.


Rev. Dr. Martin Luther King Jr. le Civil Disobedience – Henry Lairam Vapual | Falam Online Media\nRev. Dr. King hi US ram mi Christian pastor a si. Kum 1929 ih suak a si ih Systematic Theology le fimnak dangdang zirtu a si.\nUS ram ah midum mirang thleidan awknak (racial injustice) nasa zet a um lai ih thanglian mi a si. Namnuai le thleidan a tuartu pawl hrangah pumpek ih hnatuantu a si ih thlacam nun nei zet tu khal a si.\nA nun sung dingthluk lairelnak (justice) a dinpi ringring tu a si ih Civil disobedience le non-violent movement hmang in US acozah ih thil dik lo a tuahmi pawl a dodaltu a si.\nBible le Christian thuzirhmi pawl a zum tuk ruangah civil disobedience hi a nun sung a fehpi. Nam nuai a tuartu mipi lam ah tang in le civil disobedience movement hmangin mipi kaihruaitu a si.\nCivil disobedience le non-violent movement hrang a hantuanmi ruangah 1964 kum ah Nobel Peace Prize a rak ngah. Christian pastor pakhat men a si nan US rampi ih san thuanthu (history) thleng ter tu le a dik lomi daan pawl (unjust laws) thleng ter tu a si.\nA thihnak hi kum 50 lenglo a si zonan US ram ah le leitlun ramkip ah tui ni tiang an upat zet le an sunloih zetmi a si. Amai sermon mi, a thusimmi le a canganmi pawl hi tui sun tiangah leitlun mi tampi in an siar rero lai ih tlawng le university tampi khal ah an zir rero lai a si.\nRev Dr. Martin Luther King Jr. Martin Luther King Jr. was an American Baptist minister and activist who was a leader in the Civil Rights Movement. He is best known for his role in the advancement of civil rights using nonviolent civil disobedience based on his Christian beliefs. pic.twitter.com/uttFply7uu\n— Benny Dunn (@princebvegeta) February 1, 2021\nRev. Dr. King hi Bible zum hngettu, Christian thuzirhmi pawl zumhgnettu le civil-disobedience movement zum hngettu a si.\nKan Kawlram sungah biakinn siar cawk lo a um. Kan Kawlram sungah Bible tlawng siar cawk lo a um. Kan Kawlram sungah Christian institution siar cawk lo a um. Rev. Dr. King vek Christian le hruaitu teh pa ziat kan um pei?\n← New York hrambun Human Rights Watch pawlkom in Myanmar ralkap a Hro\nZarhkhat a kim zo nan ဒေါက်တာမျိုးညွန့် an pehtlaih thei lo →


Ralkap In Raldonak Vanzam Hman Theinak Thu A Suah Ruangah A Zanzan In Mipi An Tlan – Vapual Auaw\nTui dinhmun Sagaing ramthen sungin mipi humhimtu le ralkap doawknak nasa bik cu Kani myone a si ih Chindwin tiva tluanih um khua pawl an si. Tui thla thokin do aw rero zo an si ih kan dung khalah mipi humhimtu lam cun ralkap tam tuk an rak that.\nHivek ruangah ralkap cun Kani myone ah ralkap dang a kuat ciamco betih a tul a si ahcun vanzam khal in kap mai uh tiah thu a suah. Kani myone ah meithal hmet puak theinak le vanzam in kah theinak thu a suah veten mipi cu may 26 ah a zanzan in khua an suahsan ih hmunhim ah an tlan.\nKani myone in khua 20 lenglo cu khua suahsan an si ih hrekkhat dam cak lo, kum upa tivek tlunah khua suahsan rem lo lawlaw pawl lawng khua ah an um. May 25 sun khalah mipi humhimtu le ralkap cu an do aw nasa ih ralkap lamin puak thei ralthuam picang vei 30 lenglo an kap. Cuvek hnuah ralkap cun may 26 in vanzam khal hman theinak a suah cu a zanzan in mipi an tlan phah.\nMipi humhimtu lakin pakhat cun “A hlanih kan doawk ahcun khua mipi pawl cu khua thawn hla tuk lo ah an tlanih an beu. Mipi humhimtu in ralkap kan do tikah ralkap cu mipi umnak ah an tuan ciamco theu cu mipi an tlan phah. Mipi umnak ah ralthuam picang le puak thei an kap ciamco theu. Cuvek ruangah khua suahsan an si. Tu ahcun vanzam hman theinak thu an suah ruangah mipi hrekkhat cu khua in hmunhla deuh ah an tlan a si,” tiah a ti.\nCDM Tuah Chinmi Ralkap Pakhat Cu A Nupi Fanau Thawn Mangbang Vansang In An Um


Snak The Ripper feat. Onyx (Fr... -'Vandalize Shit'Pro Era (Joey Bada$$ (aka Joey... -'School High'Jel (of Themselves & 13 & ... -'Breathe'Roc Marciano (of U.N.) feat. C... -'Ruff Town' Narrow Results by:Category< All Categories< All Music VideosNewer Music VideosLetterAll Letters# A B C D E F G H I J K L M N O P Q R S T U V W X Y Z Label< All LabelsZef RecordzDirectorAll DirectorsDie Antwoord (2)Ninja (2)Saki Fokken Bergh (1)Terence Neale (1)Video QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (2 Items Found)Page: 15:39Die Antwoord (DJ Hi-Tek & Ninja & Yo-Landi Vi$$er) - 'Cookie Thumper'(Music Video)Added: Jun 25, 2013Views: 1,466Label: Zef RecordzVideo Director: Ninja (of Die Antwoord)Rating: (5 Stars) (2 Comments)


Jeremiah 1 (Jeremiah 1)\nJeremiah hi 700 BC a thawhnak lamih rak ummi profet a si. Pathian ih minung pawl in milem an biaknak le an sualnak ruangah a miphun zate parah harsatnak a thleng ding a si tiah caan saupi a hnaṭuannak sungah a simsung ringringtu a si. A simsungnak kha amah ih mithmuh rori ah a kim ih Babilon siangpahrang Nebuchadnezzar in Jerusalem le an Biakinn kha a siatsuah ih Judah mi tampi le an siangpahrang cu Babilon ah sal in a hruai. Cun Judah mi an kirsal lehnak ding le miphun phunkhat an si sal lehnak ding thu khal a sim cia thluh a si.\nJeremiah cabu cu ṭhen nga ah ṭhen a theih: (1) Pathian in Jeremiah a kawhnak; (2) Judah ram uktu Josiah, Jehoiakim, Jehoiakhin le Zedekiah san laiah Pathian in Judah mi le an bawi pawl hnenih a simmi; (3) Jeremiah ih sungṭuan Baruk ih nganmi thuhla sung ihsin Jeremiah ih thu le Jeremiah in thil umzia le a um leh ding thu a rak simmi pawl; (4) Bawipa ih hnen ihsin ram dangdang thuhla a simmi thu, le (5) Jerusalem khawpi siatralnak a tonnak le Babilon ih an saltaannak thu pawl an si.\nJeremiah cu a miphun pawl a duhdawt ngaingaitu le thil a thei thei zettu a si ih an tlunih a thleng dingmi thil kha a sim duh hrimhrim lo nain sim lo theih loin a um ruangah a rak simmi a si. Pathian in a profet si dingih a kawhnak ruangah harnak a tuarmi thu kha thin na zetin a sim. Pathian thu cu a lung sungah meisa bangtuk in a ling ih phuanglo hrimhrim cun a um thei lo.\nJeremiah cabu sungah a thupi bik ṭongkam pawl an um ih beidongza a si mi Jeremiah ih san a cem hnuah Pathian thutiamnak a thar in anmah ih thinlung sungah ngan in a um ding a si, tin a sim. Cuih caan a thlen tikah cun zirhtu le ṭhangphawktu ṭul nawn loin Pathian minung pawl in an thlun dingmi thutiamnak a um leh ding ti thu 31:31-34 sungah a um.\nJeremiah kawhnak (1:1-19)\nJosiah, Jehoiakim, Jehoiakhin le Zedekiah uk sungih sim cianak (2:1-25:38)\nJeremiah san sung a suakmi thu (26:1-45:5)\nMiphun dang pawl siatnak ding rak sim cianak (46:1-51:64)\nJerusalem khawpi siatnak (52:1-34)\n1Benjamin ram Anathoth khua ih ummi puithiam pawl lakih puithiam pakhat Hilkiah an timi ih fapa Jeremiah ih thusimmi pawl cu hiti in a si. 2Amon fapa Josiah in Judah ram siangpahrang a ṭuannak kum hleithum kum ah Bawipa ih ṭongkam cu Jeremiah hnen ah a thleng. 3Josiah fapa Jehoiakim ih siangpahrang a ṭuan tik khalah Bawipa ih ṭongkam cu a hnenah a rung thleng sal. Cuih hnuah Josiah fapa Zedekiah in siangpahrang a ṭuannak kum hleikhat kum tiang Bawipa ih ṭongkam cu a hnen an voi tampi a ra thleng. Cuih kum thla nga thla ah Jerusalem mi pawl cu saltaannak ih hruai hlo an si.\n4 Bawipa in ka hnenah, 5“Na nu ih pum sungih ka lo seemter hlan ihsin ka lo thei zo ih na suah hlan ihsin miphun tampi hnenih profet si dingah ka lo hriil zo a si,” i ti.\n6Cutikah kei in, “Maw Cungnungbik Bawipa, ṭong thiammi ka si lo; ka no tuk lai,” tiah ka ti.\n7Asinain Bawipa in ka hnen ah, “Ka no tuk lai ti hlah; ka lo thlahnak miseenpi hnenah feh sawn awla sim dingih thu ka lo pek vekin an hnenah sim aw. 8Ṭih aw hlah, na hnen ah ka um ding ih ka lo hum ding. Keimah Bawipa in ka sim zo a si,” tiah i ti.\n9Cule Bawipa cun a kut a hun sam ih ka hmur i tham hnuah, “Ngai aw, na ṭong dingmi ka thu pawl cu na kaa sungah ka ret zo. 10Tuih sunah miphun hmuahhmuah le siangpahrang ukmi ram tampi parah phawi theinak le bal theinak, siatsuah theinak le hlon theinak, sak theinak le din theinak thu ka lo pek a si,” tiah i ti.\n11Cule Bawipa in, “Jeremiah, ziangso na hmuh?” tiah i sut.\nKei in, “Khumkhal thingkung hnge ka hmu,” ka ti.\n12 Bawipa in, “Na hmu dikzet; ka ṭong ciami pawl an kimnak ding ka zoh * 1:12 ka zoh: timi le khumkhal timi hi Hebru ṭong cun aw-suah daan a bang aw. lai a si,” tiah a ti.\n13Cuih hnuah Bawipa in, “A dang teh ziangso na hmuh?” tiah i sut sal.\nKei in, “Saklam ah a so hluahhlomi beel, hi lam ah a rung lei-aw mi ka hmu,” tiah ka ti.\n14Cutikah Bawipa in, “Siatsuahnak cu saklam ihsin tiso bangin hi ramsung mi hmuahhmuah parah a rung liam ding; 15ziangahtile saklam ram pawl cu hi ram rung thleng dingin ka ko zo. An siangpahrang pawl in Jerusalem khawpi kotka le a kulhnak phar kimvel ah le Judah ram khua dangdang kimvel ah an bawi tokham an ret ding. 16Ka minung pawl parah ka mihremnak cu ka thlenter ding; an sual ih in dungtun ruangah, khuavang dangdang hnenah raithawinak an pek ih milem pawl anmah ih kut rori in tuah tahrat in an biak ruangah ka cawh hai ding a si. 17Curuangah Jeremiah, na timtuah aw; feh awla sim dingih thu ka lo pekmi hmuahhmuah an hnenah sim ṭheh aw. Ṭih hai hlah; culole an hmai na thlen tikah ka lo ṭihter sinsin ding. 18-19Jeremiah, ngai hnik! Hi ramsungmi hmuahhmuah Judah ram siangpahrang le a kut thuai bawi pawl le puithiam pawl le mi seenpi pawl in an lo ral ding. Sikhalsehla anmah do theinak ah thazaang ka lo pe ding; ralhruang ih kulhmi khawpi vek na si ding, thir ṭhuam bangtuk le daar ih tuahmi phar bangtuk na si ding. Na hnenah ka um ding ih ka lo hum ding. Curuangah zo hman in an lo neh lo ding. Bawipa keimah in ka lo sim zo,” tiah i ti.


2019 Nunau World Cup Ah Ballon dO’r Laksawng Ngahtu Hegerberg A Tel Lo Ding – Times Of Chinland\nFranch Football cun avei khatnak si dingin tui kum ah Nunau Ballon dO’r laksawng an rak pe ve ih Norway Nunau bawhlung sit thiam Hegerberg in a rak ngah.Kum 23 mi Hegerberg hi Lyon club ih lek rero lai a si ih buainak hrekkhat ruangah ram hrang bawhlung sit a rak colhsan zo.\nHegerberg in ram hrang bawhlung sit a colhsan thu ah Norway coach Martin Sjogren cun,”Hegerberg hi ram hrang bawhlung sit sal dingin kan ko rero nan, a rakir sal duh lo ih a tel loin 2019 Nunau World cup kan lek a tul ding.Curuangah anih theihhngilh in player dang pawl cu tha zetih kaihruai ding cu ka zuamsawn mi a si,” a ti.\nNunau Ballon dO’r laksawng la hmaisabiktu Hegerberg in ram hrang bawhlung sit a colhsannak san cu Norway ram in Nunau bawhlung sit thiam pawl a zoh that lo tuk ruangah a si ih 2017 Women Euro Cup theh in Ram hrang bawhlung sit a rak colhsan zo a si.\nC.Ronaldo Free Kick Thiamnak Thawn Champions League Ah Juventus – Del Piero


Luatnak Taktak - Chinland Today Media\nJuly 4, 2010 12:37 am·0 comments\nKhrih in in luatter zo ih miluat kan si zo. Curuangah fekte in ding uhla sal cang saal nawn hlah uh. – Galati 5:1\n– Job 28-29\n– Tirhthlah 13:1-25\n1776 kum ah Saklam America ih British colonies ramtthen 13 pawl in England siangpahrang ih Daan a pekmi pawl an duh lo ruangah an dokalh ih an zuamnak ruangah mahte uk awknak a neimi America ram thar a hung suak. Cuih ram thar in uk awknak daan a suah ih cuih an ca suahmi cu atu ah Zalennak Thuthan (Decalaration of Independence) ti’n hminthang roca ah a rung cang.\nKan dunglam kum 2000 zikte ah Jesuh in thinglamtah parin, “Ka ttheh zo,” tiah a aunak aw-thawng cu zumtu pawl ih kan “zalennak thuthan” a si. Kan zate in ttihnungza a simi sualnak le thihnak kut hnuai ah kan um. Hmanseh sualnak nei lo Khrih cu Calvary tlang parah kan sualnak ruangah thihnak a tuar. Amah thawngin a zumtu hmuahhmuah Pathian in mi dingfel ah in canter.\nPaul in, “Khrih cu camsiat mi ah a cang ih camsiatnak daan sung ihsin in tlen zo (Galati 3:13). Atu cu Khrih Jesuh thawn a pehzom awmi hrang ahcun sual thutthennak a um nawn lo. Ziangahtile… nunnak in petu Thlarau daan in sualnak le thihnak daan sung ihsin in luatter zo (Rom 8:1-2). Khrih ih luatter mi hmuahhmuah cu fek te’n ding uhla sal ah cang saal nawn hlah uh,” (Galati 5:1) tiin forhnak a nei.\nMahte ram sungah zalenzet ih um theinak a neitu hmuahhmuah cun luatnak in petu Pathian hnenah lungawithu sim ringring ding kan si. Ahleice in, Jesuh Khrih thawngin luatnak kan ngah z0 ti a theitu poh cun khuitawk hmun ih a um khal ah Pathian thangtthat ding a si. – Richard De Haan\nAtu kan luat zo, hnonnak a um nawn lo,\nJesuh in a famkimmi rundamnak in pek;\n“Ka hnenah ra uh,” ti ih A kawhnak aw ngai aw!\nRa aw- Amah in kumkhua hrangah in ruun suak zo. – Bliss\nZalennak tumbik cu sualnak ihsin luatnak hi a si.\nSualphuannak Le Lungawithusim\nA Tthangso Ringring


Nuclear Thu Ih Biak Awk Nak Ah North Korea Tel Tum Lo - Chinland Today Media\nNuclear Thu Ih Biak Awk Nak Ah North Korea Tel Tum Lo\nApril 15, 2009 3:10 pm·0 comments\nNorth Korea in tui thla April ni 5 ih Rocket a kahsuak ruangah UN Security Council cun nasa zetin a sawiselih hremnak pekzo mi ih tlunah hremnak pekbet a tumthu mizan sunah thu suahnak a tuah. Himi ruangah North Korea cun Nuclear Programme thurel nakih a teltum lothu a suahve ih Nuclear khawlpi a cawlhter ciami khal ti nunsal a tumthu a puang.\nNorh Korea Foreign Ministry thupuangtu cun Nuclear ralthuam titawp dingih biakawk nakcun North Korea hrangah umzia a nei theilo ih UN thilti dancu North Korea mipi zalen nak pahbal leh mipi hmuhsuam nak asi ati. North Korea cun US, China, Russia, Japan, South Korea, pawlthawi Nuclear Programme thu ih biakawk cu NOrth Korea hrangah thil ttulnak a umlo ih hi rampawlih thurel cakmi in North Korea duhdan cu a ti danglam cuanglo dingih North Korea kekar nak khal a ttembet thei cuanglo dingih North Korea cun Nuclear ralthuam lakih si humhim awknak lamzin a hawl ko ding asi ati.\nUN Security Council cun North Korea in tuithla April 5 ih Rocket a kahsuak ruangah hremnak khoh sinsin ih fehpi a tumih sumpai leh ralthuam lamih North Korea hremnak ding thu rakrel cat zomi cu a taktak ih hmang dingin Council cun UN Sanction Committee thu a pe cihzo.\nSouth Korea khawpi Seoul ih BBC Correspondent John Sudworth cun North Korea Foreign Ministry ih thusuah micu a khoh zetih a liamcia kum 6 ih thurak relcat zomi pawlkhal a pahbalsal thluh asi ti. Asinan himi ruangah biakawk salnak ding lamzin a pit ticu a um cuanglo tiah BBC cun a sim.\nRelzo vekin North Korea cun Rocket a kahsuak micu vansang biakawk nak dingih hman ding Setellite Orbit ih hunret tu asi ati nan South Korea, Japan leh US cun Missile kahsuak a tummi khuh phentu ih hman atum tiah an sawisel. North Korea hin Nuclear leh Missile a rakkap suak zo ih tu ah Rocket a kapsuak sal lala ih UN Securityn Council in khohkhah zetih hremnak pek dingin Japan, S, Korea, leh US cun an nawrnan China leh Russia in khohkhah tukih hremnak pelo dingih an ttan ciamco ruangah UN Security Council khalin US, Japan leh S, Korea duhdan vekin a fehpi theilo nak asi.\nNorth Korea Leh South Korea Karlak Boruak A Sezet


Thantlang Bomb Puak Ih Hliamtuar Tleirawl A Thi – Meifar\nAugust 27, nazi 1:15PM hrawngah Thantlang, tlawnginn veng sungah bomb a puak ih inn neitu Pu Hlei Bik (kum 40) a thi, hliamtuar 11 an um ih Thantlang siizung ah an tuamhlawm. Minung 3 cu an bese tuk ruangah Hakha siizung ah an tlanpi ih mibawmtu mino pawlin thisen an hlu.\nHliamtuar 11 pawl cu: (1). Phir Cung – kum 12, (2). Biak Tling Cung – kum 26, (3). Tha Peng Lian – kum 28, (4). Bawi Lian Hum – kum 29, (5). Tial Thawng – kum 36, (6). Bawi Nawl – kum 27, (7). Pu Mang Lian Chawn – kum 56, (8). Fung Lian Thang – kum 32, (9). Pu Than Ceu – kum 50, (10). Tluang Bawi -kum 29, (11). Uk Lian Kam – kum 14 pawl an si.\nAugust 25 sun ah ralkap le mipi kilhimtu pawl an doaw ciamco ih ralkap in khuasung ah meithal le bomb an kap. An doawknak ah nauhak kum 10 mi Van Bawi Thang ih nunnak a liam. Ralkap pawlin inn 13 le bike 4 an kap siat.\nAugust 27 sun ah innsiat pawl an remnak ah inn sungah bomb a puak lo mi an hmu ih innleng lam an suahpi hnuah a puak cu mithi le hliamtuar an um. August 28 zingah Hakha siizung ih an tuamhlawm mi bomb puak hliamtuar tleirawl kum 14 mi Uk Lian Kam cu a hliamhma tuar nawn loin a thi. A ruak cu Thantlang ah an tlunpi lai.\nPu Ram Khar in “Pa Uk Lian Kam hi hliamhma nasa zet a tuar ruangah Hakha ah an tlanpi, hliamtuar bese 3 lakih pakhat a si. Tu zanlam Augsut 28 ah a ruak vui a si ding” tin The Hakha Times hnenah a sim thei.


Kalaymyo ah Ralkap le Palik an cangvai nasa ih Lamziinpi rori khalah mi paisa an long - Falam Online Media\nKalaymyo ah Ralkap le Palik an cangvai nasa ih Lamziinpi rori khalah mi paisa an long\nSAC ralkap in minung 30 hrawng an kap that zo nak Sagaing ramṭhen, Kalaymyo ah nitin deuh thaw in mipi lam in lamzawh duhphorhnak an nei thotho ih palik le ralkap lam khalin April 14 hrawng khan thazaang tamzet hmangin khuasung ziin kerkawm tiang an duty.\nZiinpi ziin kerkawm ih motor, motor cycle vak sukso pawl khal cawl ter in ralkap le palik in an check thluh.\nKhuasung um mipakhat cun “Hmun tinkim deuh thaw ah an um. Hmun kerkawm khalah thupthiar in an duty ih kan dung KCA thawn an kapaw hnu a thaisun ah kahawknak kiang Sanmyo veng ah innkhat hnu innkhat lutsuak in an check vivo. Khualeng lam khal an check ih netahnu cun khuasung hmuntinkim deuh thaw ah vak in an check vivo” a ti.\nKandung KCA thawn an kahawknak kiangkap veng pawl ah meithal hriamhrei hawlin innkhat hnu innkhat an lut vivo ih thusutnak khal an nei phah vivo.\nDuh tikih meithal kap puak hluahhlo ralkap le palik pawl cutiih an cangvai nasatuk cu Kalaymyo mipi an thla phang zet. Poimawh ṭul hai lengsuak ding khal an hreh phah thluh.\nHminthup Kalaymyo ih um nupinu pakhat cun “Ṭulhai lei dingih leng kan suak tik khalah paisa mallai khal ken a hreh um. Mizaansun lam khalah ziinpi ih nunau pakhat an check ih a motor cycle toolbox khal an ongter. Bazar kainakding kyat thawng 20 a keng mi cu ralkap le palik duty pawl in an lak sak. Lak lo dingin ṭap phah in a dil rero nan ziangah an siar lo” a ti.\nRalkap le palik pawl cu zaan khalah motor thawn duty an vak ih meithal, kuah-Li, ziinan thunmi puakkuai thei palang, kut ih tuahcawp gas meith tvp an kut ih ap thluh dingin nitin deuh thaw tlangthannak an nei tiah Kalaymyo ih um pawl in an sim.\nHitiih SAC ralkap le palik an cangvai nasatuk ruangah Tahan ih mipi tamzet cun Inn le Lo suahsan in hmunhim ah beunak an hawl. Khuasung um pawl ih simvek a si le ralkap le palik ṭih ah Tahan suahsantu mipum thawng 10 hrawng an um ding ti a si.\nKalaymyo suahsan in hmundang sungkhat unau hnen ih tlan pawl le hramlak, ramleng lam ih himnak hawl tamsawn cu sungkurun ih tlan an si tiah theih a si ih khuami pakhat cun “Dawr ong tivek khal an um nawn lo. Inn ruak tawhkalhmi a tam ih sungkurun ih tlan an tam. Tahan lam khal siseh kan dung ih SAC ralkap le KCA kapawnak Hmunlai lam khal Inn le Lo tlansan an tam. Atufang kan dinhmun umdan simtheih a si lo ruangah mitazet cu an ra kir hrih lo” a ti.\nCuti cingin Kalaymyo ih mipi umsun cun ralkap le palik duty pawl hrial phah in lamzawhnak nitin deuh thaw an nei.\nLamzawhnak ih hruaitu mipakhat cun “Mipi ṭhenṭheknak cu a um ṭheu nak lamzawhnak cu cawl kan tum lo. Atucu NUG cozah thar le an din zo tikah thacak zetih hmainor a ṭul fawn” a ti.\nKalaymyo ah ralkap ukhruainak dodaltu mipi le SAC ralkap/palik cu March 28 in an kap aw thok ih tuini tiangah mipi lam in mithi 30 hrawng an um. Lamzawh duhphorhnak thawn pehpar ih kaihkhih tuar cu minung 18 hrawng an um tiah Kalaymyo ih um pawl in an sim. (RFA)\n← Ralkap le Palik ih Mi hringhronak cakuat cu a rapthlak tuk\nNUG hmakhua a ong vivo, ITUC in Myanmar ukhruai tuding Cozah dik ah a pom fel zo →\nNi 6 sungah rampumhuap fa le Tlawngaptu mipum ting 52 an um an ti\nNUG fimkhurlo ruangah Hramlak ih Ralkian pawl in an tuar phah thluh